Undi Belanjawan 2021 dijadual hari ini

Pengundian untuk meluluskan Belanjawan 2021 pada peringkat dasar yang dijadual selepas penggulungan oleh Kementerian Kewangan menjadi tumpuan utama persidangan Dewan Rakyat hari ini.Sekiranya masa mengizinkan, undian Rang Undang-undang Perbekalan 2021 akan dijalankan sejurus selepas baki sembilan menteri membuat penggulungan bagi kementerian masing-masing yang dijadual selesai hari ini.Belanjawan 2021 merupakan belanjawan pertama kerajaan Perikatan Nasional pimpinan Perdana Menteri Muhyiddin Yassin selepas mengambil alih pentadbiran kerajaan pusat pada Mac lepas.Sebanyak RM322.5 bilion diperuntukkan di bawah belanjawan berkenaan untuk perbelanjaan negara tahun hadapan.Selain itu, menurut Aturan Urusan Mesyuarat, isu kawalan sempadan antarabangsa antara yang dijangka dijawab dalam Waktu Pertanyaan-pertanyaan Menteri susulan insiden serangan terhadap dua anggota Pasukan Gerakan Am (PGA) yang bertugas di pos sempadan Malaysia-Thailand di Padang Besar, Perlis, awal pagi Selasa.Insiden itu yang mengorbankan Sarjan Baharuddin Ramli, 54, manakala Sarjan Norihan a/l Tari, 39, cedera parah, akan turut diperincikan pada sesi tersebut.Isu salah laku rasuah dalam kalangan kakitangan kerajaan dan perkembangan mengenai pindaan Akta Mahkamah Syariah (Bidang Kuasa Jenayah) 1965 atau Akta 355 turut bakal disentuh oleh Ahli-Ahli Parlimen hari ini.


Penggunaan katil ICU cecah 104%, kata Noor Hisham

Penggunaan katil bagi pesakit Covid-19 di unit rawatan rapi (ICU) hospital Kementerian Kesihatan Malaysia seluruh negara mencecah 104%, Ahad lepas menurut Ketua Pengarah Kesihatan Dr Noor Hisham Abdullah.Beliau berkata ia meningkat daripada 96% pada 24 Mei lepas.Menurutnya kadar penggunaan katil ICU melebihi 100% ini amat membimbangkan dan tidak semua pesakit yang memerlukan rawatan kritikal kini dapat ditempatkan di ICU.“Bagaimanapun kadar penggunaan katil bagi pesakit Covid-19 bukan ICU di hospital menunjukkan sedikit penurunan dalam tempoh dua minggu, iaitu daripada 99% kepada 89%.“Begitu juga dengan kadar penggunaan katil di pusat kuarantin dan rawatan Covid-19 (PKRC) adalah sebanyak 54%,” katanya dalam satu kenyataan semalam.Menurut Dr Noor Hisham hospital seluruh negara juga berdepan peningkatan kes Covid-19 bergejala serius kategori empat dan lima yang memerlukan bantuan oksigen dan alat pernafasan khususnya dalam kalangan golongan rentan seperti warga emas dan pesakit yang menghidap lain-lain penyakit.Katanya pesakit berkenaan memerlukan tempoh yang lama untuk sembuh disebabkan komplikasi yang serius daripada jangkitan Covid-19.Statistik yang diterima Pusat Kesiapsiagaan dan Tindakan Cepat Krisis Kebangsaan (CPRC) menunjukkan purata tempoh rawatan bagi kategori empat adalah antara 14 hingga ke 16 hari, manakala bagi pesakit kategori lima pula, tempoh rawatan adalah selama 19 hingga 26 hari.“Bahaya penularan Covid-19 dan kapasiti hospital (terutama ICU) bagi menampung kes-kes Covid-19 adalah di tahap kritikal dan boleh terus meningkat sekiranya kita alpa walau untuk sehari sekali pun.“Situasi ini tidak boleh diambil ringan, terutama sekiranya ada pihak yang menyebarkan interpretasi yang tidak benar mengenai situasi semasa ini,” katanya.Dr Noor Hisham berkata statistik juga menunjukkan jumlah kes positif Covid-19 pada minggu epidemiologi (ME) ke-22 menurun 2.6 peratus atau 1,379 kes berbanding minggu sebelumnya, susulan pelaksanaan perintah kawalan pergerakan (PKP) 3.0.Namun begitu, dalam tempoh sama iaitu dari 30 Mei hingga 5 Jun, jumlah kes aktif didapati terus meningkat berikutan peningkatan kes mendadak pada ME ke-20 dan ME ke-21.“Pada awal ME ke-21, jumlah kes aktif adalah sebanyak 57,022 kes dan pada awal ME ke-22 ia meningkat kepada 78,017 dengan peningkatan kes sebanyak 20,995 kes atau 37%,” katanya.Menurutnya pada hari ini, jumlah kes aktif Covid-19 yang masih dalam rawatan dan pemerhatian adalah sebanyak 82,797 kes.


Orang luar tak boleh cakap bagi pihak DAP, kata Guan Eng

Selepas sekian lama membisu berhubung kerjasama dengan pemimpin terpalit rasuah bagi menubuhkan kerajaan Melayu-Islam pimpinan Anwar Ibrahim, DAP hari ini dengan tegas mengulangi tidak akan bekerjasama dengan Umno.Setiausaha Agung DAP Lim Guan Eng hari ini menegaskan orang luar tidak boleh bercakap bagi pihak parti itu, termasuk dalam isu kerajaan Melayu-Islam yang mahu ditubuhkan Anwar.“Saya ingin menegaskan bahawa tidak ada pihak luar DAP yang berhak untuk berbuat sedemikian,” kata Lim dalam satu kenyataan hari ini, merujuk kepada kekeliruan berhubung kenyataan Pengarah Komunikasi Amanah Khalid Samad yang mengatakan DAP bersama-sama Umno, PKR dan Amanah menyokong Anwar untuk menumbangkan kerajaan Perikatan Nasional (PN) pimpinan Muhyiddin Yassin.“Perkara ini sudah dijawab dan pendirian DAP sudah dinyatakan dengan jelas, yang terakhir adalah kenyataan saya kepada akhbar di Kota Kinabalu”.Sewaktu berkempen bagi Pilihan Raya Negeri (PRN) Sabah, Lim yang juga bekas menteri kewangan mengatakan, DAP tidak akan bekerjasama dengan Umno, selagi di bawah pimpinan presiden, Ahmad Zahid Hamidi dan bekas presiden, Najib Razak.“Kita lawan Umno, Barisan Nasional (BN), PN kerana kita tak boleh terima dasar memecahbelahkan rakyat.“Saya tegaskan di sini bahawa DAP tidak akan kerjasama dengan Umno di bawah pimpinan Zahid dan juga Najib,” katanya pada 25 September lalu.Sewaktu berkempen bagi Pilihan Raya Negeri (PRN) Sabah, Lim yang juga bekas menteri kewangan mengatakan, DAP tidak akan bekerjasama dengan Umno, selagi di bawah pimpinan presiden, Ahmad Zahid Hamidi dan bekas presiden, Najib Razak.Jumaat lalu, MalaysiaNow mendedahkan Zahid dan Najib menulis surat kepada Yang di Pertuan Agong bagi menyatakan sokongan kepada Anwar untuk menumbangkan kerajaan PN.Kedua-dua pemimpin Umno itu sehingga ke hari ini masih berdiam diri mengenai perkara itu, sebaliknya beberapa penafian dilakukan oleh pegawai dan penyokong mereka.Lim turut menggesa Muhyiddin agar tidak tunduk kepada tekanan untuk melakukan rombakan Kabinet dan fokus untuk menagani pendemik Covid-19.“Perdana Menteri harus menyatakan bahawa tidak ada rombakan Kabinet, dan menghentikan penawaran kedudukan dan jawatan politik secara tidak bermaruah dan tidak jujur ini.“Marilah kita fokus untuk menyatukan rakyat Malaysia tanpa mengira kaum dan agama, dan bukannya menggunakan retorik perkauman dan agama yang memecahbelahkan, untuk menyokong wira-wira barisan hadapan kita memenangi pertempuran melawan Covid-19,” kata ahli Parlimen Bagan itu.


Kami serah kepada mahkamah tentukan nasib Adun Bersatu, kata KM Pulau Pinang

Ketua Menteri Pulau Pinang Chow Kon Yeow berkata kerajaan negeri akan menunggu sehingga Mahkamah Tinggi memutuskan status empat ahli Dewan Undangan Negeri (Adun) yang tidak lagi bersama Pakatan Harapan (PH), walaupun pendahulunya Lim Guan Eng menggesa supaya dua bekas Adun PKR disingkir segera dari DUN.
Chow berkata negeri itu akan mendapatkan tarikh awal dari Mahkamah Tinggi Pulau Pinang dalam memutuskan saman yang difailkan oleh empat Adun Bersatu yang mencabar usul di DUN negeri itu pada 2020 yang mengarahkan mereka mengosongkan kerusi yang diwakili kerana tidak lagi menjadi Adun PH.
Saman itu bergantung kepada keputusan berasingan Mahkamah Persekutuan mengenai Perkara 14A Perlembagaan Pulau Pinang yang menyatakan wakil rakyat perlu mengosongkan kerusi mereka jika menukar parti.
Pada Rabu lalu, Mahkamah Persekutuan memutuskan bahawa Perkara 14A adalah selaras dengan Perlembagaan Persekutuan.
Chow berkata susulan keputusan mahkamah tertinggi itu, exco kerajaan negeri memutuskan akan menunggu Mahkamah Tinggi dalam membuat keputusan berhubung kes tersebut.
"Sebarang keputusan yang dibuat oleh Mahkamah Tinggi akan menjadi sebahagian daripada proses dalam mengisytiharkan kekosongan kerusi-kerusi DUN yang berkaitan, mengikut mana-mana peruntukan yang berkaitan,” katanya.
Terdahulu, Lim, yang kini merupakan pengerusi DAP dan pernah menjadi ketua menteri sebelum pilihan raya umum (PRU) 2018, telah menggesa sidang khas DUN bagi memutuskan nasib Zulkifli Ibrahim dan Dr Afif Bahardin yang dipecat dari PKR ketika parti itu bergelut dengan krisis selepas kejatuhan kerajaan PH pada 2020.
Zulkifli dan Afif kemudiannya menyertai Khaliq Mehtab dan Zolkifly Md Lazim sebagai Adun Bersatu di DUN Pulau Pinang.
Semalam, mereka memberi amaran sebarang tindakan untuk menyingkirkan mereka dari DUN adalah bercanggah dengan undang-undang anti lompat yang diluluskan di Dewan Rakyat baru-baru ini.
Bagaimanapun, tidak seperti Perlembagaan Pulau Pinang, undang-undang anti lompat di peringkat persekutuan itu baru sahaja diluluskan dan tidak akan memberi kesan kepada mereka yang dipecat daripada parti.
Dalam pada itu, Lim berkata undang-undang anti lompat persekutuan masih belum diwartakan, dan menegaskan peruntukan undang-undang negeri itu harus dikuatkuasakan terhadap kedua-dua mereka.


Polis teruskan pemantauan rawak terhadap pergerakan rentas negeri

Polis Diraja Malaysia (PDRM) melalui pasukan pemantau prosedur operasi standard (SOP) akan meneruskan pemantauan terhadap pergerakan rentas negeri termasuk membuat pemeriksaan rawak di jalan-jalan utama, lebuh raya pada hujung minggu, hari cuti umum dan perayaan.Menteri Kanan Pertahanan Hishammuddin Hussein berkata pemantauan itu perlu memandangkan kebenaran rentas negeri itu tidak bermakna pihak berkuasa akan berlepas tangan sebaliknya akan memastikan SOP sentiasa dipatuhi.“Ini termasuklah pemeriksaan rawak di bawah Akta Pencegahan dan Pengawalan Penyakit Berjangkit 1988 (Akta 342) menerusi SJR (sekatan jalan raya) bergerak, snap check (pemeriksaan mengejut), pemantauan R&R (rehat dan rawat) dan SJR di kawasan perintah kawalan pergerakan diperketatkan,” katanya dalam sidang media selepas mempengerusikan Mesyuarat Kelima Menteri Kuartet Covid-19, di Bangunan Parlimen semalam.Katanya, kementerian dalam negeri (KDN) telah memberi jaminan dan PDRM sudah diarahkan untuk memastikan pemeriksaan dilaksanakan secara serius dan tegas bagi memastikan rakyat kekal berdisiplin dan tidak bersikap sambil lewa dalam memanfaatkan kebenaran rentas negeri yang diberikan.Pemantauan pihak berkuasa itu termasuk di kawasan rehat dan rawat, kawasan pelancongan, kediaman dan premis perniagaan yang dipercayai ada pihak yang sambil lewa membuat pemeriksaan kemasukan pengunjung.Pemilik premis restoran, pusat membeli belah dan tempat-tempat tarikan ramai bertanggungjawab membuat pemeriksan kemasukan pelanggan bagi memastikan mereka mematui SOP seperti lengkap divaksinasi, memakai pelitup muka dan pemeriksaan suhu badan.Kebenaran rentas negeri berkuat kuasa semalam selepas kadar vaksinasi golongan dewasa di negara ini telah melepasi 90%.Pada 10 Oktober PDRM melalui pasukan pemantau melakukan 417 sekatan jalan raya di seluruh negara dan memeriksa 211,617 kenderaan dan daripada jumlah berkenaan 560 kenderaan di arah berpatah balik kerana gagal mematuhi SOP ditetapkan.Statistik sekatan jalan raya oleh PDRM dari 18 Mac 2020 hingga 10 Januari 2021 pula melibatkan pemeriksaan ke atas 95.2 juta kenderaan melibatkan 14,417 anggota. Bilangan kenderaan yang diarah berpatah balik sepanjang tempoh itu ialah 651,631 buah.Mengenai kelonggaran membenarkan rakyat ke luar negara tanpa perlu melalui MyTravelPass, Hishammuddin mengingatkan, mereka masih terikat dengan garis panduan serta peraturan yang ditetapkan oleh kementerian kesihatan Malaysia (KKM) dan mereka masih diwajibkan menjalani kuarantin sebaik pulang semula ke tanah air.“Ini bermakna, sekalipun rentas negeri dan perjalanan ke luar negara telah dibenarkan, SOP tetap berkuat kuasa. Semua pihak masih perlu patuh kepada semua peraturan demi kebaikan diri sendiri dan orang sekeliling,” katanya.Katanya mesyuarat juga memperhalusi pelaksanaan garis panduan pengudaraan dan kualiti udara dalam premis yang dianggap penting demi mengawal penularan virus yang berada di udara.Mengenai tarikh sebenar peralihan dari fasa pandemik ke fasa endemik, Hishammuddin berkata ia akan banyak bergantung kepada apa yang “berlaku” selepas beberapa kelonggaran berkenaan rentas negeri diberikan kerajaan.Mengulas mengenai gelembung pelancongan, Hishammuddin berkata SOP seperti gelembung pelancongan ke Langkawi tidak perlu diguna pakai bagi perjalanan pelancongan dalam negara selepas kebenaran rentas negeri dibenarkan.Mengenai senarai negara yang boleh dilawati oleh rakyat negara ini, Hishammuddin berkata terdapat keperluan untuk senarai demikian dan KKM merupakan kementerian yang bertanggungjawab menyenaraikannya.


Persoalan timbul berhubung pelaburan ratusan juta ringgit syarikat Malaysia di UK

Janji pelaburan £60 juta (RM342 juta) di United Kingdom (UK) oleh sebuah syarikat yang dikaitkan dengan seorang ahli perniagaan penuh kontroversi Malaysia menimbulkan sungutan dalam kalangan komuniti perniagaan dan pelabur di negara itu.Mereka memetik pengumuman serupa satu ketika dahulu yang dikatakan tidak pernah diambil tindakan susulan selain “tidak memberikan apa-apa hasil”.“Akhirnya, pengumuman itu hanya menjadi satu cara mudah untuk kumpul banyak wang dengan mendakwa tawaran awam permulaan (IPO) saham syarikat itu akan diadakan,” kata seorang pelabur yang maklum dengan “taktik” beberapa syarikat bagi mengumpul dana dengan melibatkan diri dengan pegawai kanan perdagangan sesebuah kerajaan.MalaysiaNow tidak boleh mengesahkan dakwaan tersebut dan memilih untuk tidak menamakan ahli perniagaan itu.Pengumuman perdagangan oleh kerajaan UK memasukkan ikrar syarikat tersebut sebagai sebahagian daripada kira-kira £10 bilion yang diperoleh daripada pelabur semasa sidang kemuncak pelaburan yang diadakan di London bulan lepas.Syarikat itu juga dikatakan menjanjikan £30 juta bagi pembinaan “rumah modular lestari” yang didakwa mampu mewujudkan lebih 200 pekerjaan, selain jumlah yang sama bagi pembinaan kemudahan kitar semula.Ketika dihubungi MalaysiaNow, wakil perdagangan UK di Kuala Lumpur mengesahkan kenyataan yang dikeluarkan 10 Downing Street, namun berkata ia tidak dapat mendedahkan butiran jenis pelaburan yang dijanjikan oleh syarikat Malaysia tersebut.Setakat ini, syarikat itu belum lagi memberikan sebarang jawapan ketika ditanya MalaysiaNow.Bagaimanapun, seorang veteran industri mempersoalkan ikrar syarikat tersebut, mengatakan janji pelaburan serupa yang dibuat di UK tidak lama dahulu tidak memberikan sebarang hasil, walaupun jutaan pound dikutip bagi pelaburan IPO “yang tidak pernah berlaku”.Pra-IPO ialah satu bentuk atau cara pengumpulan dana bagi membolehkan syarikat mengumpul wang yang cukup sebelum penyenaraian awamnya di bursa, di mana pelabur akan ditawarkan dengan diskaun dalam pembelian sahamnya.“Pelabur bersedia untuk melabur dalam pra-IPO dengan mempertimbangkan potensi pulangan perniagaan yang dirancang, dan pengumuman rasmi dengan liputan luas akan menjadi cara terbaik untuk meyakinkan mereka,” kata ahli perniagaan yang berpangkalan di London itu kepada MalaysiaNow.Beliau memberi amaran banyak syarikat mempunyai sejarah tidak melakukan IPO walaupun mengumpul banyak dana daripada bakal pelabur.Malahan, beliau juga memetik bagaimana syarikat Malaysia tersebut mengumumkan pelaburan sebanyak £12 juta pada 2015 sebagai sebahagian daripada rancangan besar kerajaan UK untuk meningkatkan ekonomi bandar-bandar di utara Britain.“Kemudahan kitar semula yang serupa turut menjadi sebahagian janji pelaburan (syarikat tersebut). Dan ia bahkan mendapat pujian daripada David Cameron, kerana memang difahami sebarang pelaburan ketika itu boleh meningkatkan sokongan politik kepadanya,” tambahnya, merujuk kepada perdana menteri Britain ketika itu.Tiga tahun kemudian, syarikat tersebut berkata pelan penyenaraiannya ditangguhkan kerana situasi pasaran yang sukar dihadapi pihaknya.Sedangkan, syarikat itu menyasarkan AS$20-50 juta dalam pembiayaan pra-IPO, lebih tinggi daripada AS$6-$10 juta (yang diumumkan) sebelumnya, menjelang penyenaraian syarikat itu di pasaran London pada November 2018.“Hakikatnya, ahli-ahli politik ini tidak arif tentang butiran pelaburan. Mereka hanya pandai buat pengumuman,” kata ahli perniagaan tersebut.“Dalam kes ini, mereka akan terima sesiapa sahaja yang umumkan akan buat pelaburan bernilai jutaan bagi menjana ekonomi, sedangkan dalam banyak kes, ia hanyalah tipu muslihat untuk mengutip dana pelaburan pra-IPO, namun ia tidak pernah buat IPO,” tambahnya.“Akhirnya, semua pelaburan itu lenyap begitu sahaja.”


Perniagaan dalam talian lubuk baru kedai permainan kanak-kanak

Tanpa kelibat kanak-kanak dan ibu bapa akibat penularan pandemik Covid-19 dan pelaksanaan Perintah Kawalan Pergerakan (PKP), kedai-kedai permainan bertindak beralih ke dalam talian, satu langkah dilihat mampu memberi pulangan lumayan bagi yang memanfaatkannya.Kedai-kedai permainan kebiasaannya menjadi hub aktiviti, menerima tamparan hebat apabila Covid-19 melanda negara awal tahun ini.Walapun industri lain turut terkesan, kebergantungan perniagaan permainan terhadap demografi melibatkan kanak-kanak membawanya kepada satu masalah yang unik.Walaupun ibu bapa mungkin sanggup keluar rumah, tetapi kebanyakan masih enggan mengambil risiko membawa anak-anak mereka ke kawasan dipenuhi orang ramai seperti kedai-kedai dan pusat beli-belah.Ia menyebabkan banyak kedai permainan termasuk jenama paling popular dalam kalangan mereka sunyi sepi hampir sepanjang tahun.Tinjauan MalaysiaNow ke beberapa kedai permainan di pusat beli-belah mendapati tiada langsung kehadiran kanak-kanak dan hanya sebilangan kecil pelanggan dewasa berada di dalam premis.Pengedar dan peruncit permainan Janie & Joe yang berpusat di Kuala Lumpur memberitahu MalaysiaNow jumlah pengunjung yang hadir ke kedai mereka turun mendadak ketika pandemik. Mereka menganggarkan sekitar 30% kehadiran dalam tempoh norma pra pandemik.Penyelamat mereka adalah perniagaan dalam talian.Ketika kemuncak pelaksanaan PKP menyaksikan semua perniagaan tidak penting ditutup, namun perniagaan dalam talian mereka terus mencatatkan penjualan memberangsangkan.“Laman sesawang kami serta kedai di platform e-dagang Lazada dan Shopee sangat sibuk,” kata mereka.“Ia secara tidak langsung membantu mengimbangi kerugian dari kedai fizikal.”Penyelamat mereka adalah perniagaan dalam talian.Walaupun sekarang, kedai bata dan mortar mereka dibuka kembali, platform e-dagang mereka terus mendapat permintaan tinggi daripada pelanggan.Kesimpulannya berpindah ke platform digital telah mengubah sama sekali nasib kedai-kedai ini.Ian Lim daripada Ty Malaysia bersetuju bahawa jumlah pengunjung ke kedai fizikal berkurangan disebabkan pendemik.“Ia sememangnya memberi kesan serius kepada kami kerana produk kami dijual di pelbagai kedai runcit,” tambahnya.Tetapi walaupun mengalami kerugian di kedai fizikal, mereka memperoleh keuntungan dalam talian, membolehkan mereka terus menjana pendapatan untuk tahun ini.Langkah-langkah lain yang turut membantu mereka bertahan termasuk memperkuatkan kehadiran dalam media sosial dan berinteraksi dengan pelanggan, membangunkan saluran penjualan dalam talian, membuka saluran peruncitan baru serta berusaha menyediakan layanan terbaik di kedai-kedai permainan fizikal yang kekal dibuka.Janie & Joe memberitahu MalaysiaNow pematuhan prosedur operasi standard (SOP) merupakan pertimbangan tambahan buat mereka.Oleh kerana timbul kebimbangan mengenai kebersihan dan penjarakan sosial, sebagai contoh mereka tidak lagi mempamerkan permainan untuk kanak-kanak bermain di dalam kedai.“Mujur, ramai ibu bapa terus membeli-belah dalam talian dan pada masa sama menjauhkan diri daripada pusat beli-belah,” kata mereka.“Ada sebilangan kecil daripada ibu bapa masih datang ke kedai kami untuk membeli permainan, tetapi lebih ramai yang membeli-belah dalam talian.”Bagi mereka, Covid-19 memberi ilmu berharga mengenai kepentingan platform e-dagang.“Kami ubah keseluruhan model perniagaan tahun ini sebagai tindak balas kepada pandemik. Kami memindah sumber dan menugaskan semula kakitangan untuk bekerja dalam perniagaan e-dagang,” kata mereka.


Shafee bebas pertuduhan kes gubah wang haram RM9.5 juta

Mahkamah Tinggi Kuala Lumpur membebaskan peguam Muhammad Shafee Abdullah daripada pertuduhan pengubahan wang haram dan dua pertuduhan membuat pengisytiharan palsu berhubung cukai kepada Lembaga Hasil Dalam Negeri (LHDN).
Dalam penghakiman hari ini, mahkamah berkata bahawa pihak pendakwaan gagal membuktikan kes prima facie terhadap peguam Najib Razak itu.
Shafee didakwa atas dua pertuduhan melibatkan diri dengan pengubahan wang haram iaitu dengan menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang telah dimasukkan ke dalam dua akaun CIMB Bank Berhad milik tertuduh.
Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


Sarawak gesa Putrajaya tingkatkan usaha bantu kanak-kanak tanpa kerakyatan

Menteri Pembangunan Wanita, Kanak-kanak dan Kesejahteraan Komuniti Sarawak Fatimah Abdullah menggesa kerajaan persekutuan untuk segera mengemukakan bantuan undang-undang bagi menangani isu kanak-kanak tanpa kerakyatan.Bercakap kepada MalaysiaNow, Fatimah berkata penyelesaian sedemikian adalah penting bagi memastikan kanak-kanak tanpa kerakyatan dan tanpa dokumen sah mendapat pendidikan di sekolah.“Di Sarawak, kanak-kanak tanpa kerakyatan masih boleh mendaftar ke sekolah kerajaan tetapi perlu membayar yuran. “Bagi sekolah rendah, yuran ialah RM120 setahun dan RM240 setahun bagi sekolah menengah,” katanya.Menurutnya, melalui kaedah tersebut terdapat 1,225 kanak-kanak tanpa kerakyatan bukan warganegara yang mendaftar dan diterima masuk ke sekolah kerajaan.Setakat 31 Mac 2022, Jabatan Pendidikan Sarawak meluluskan sebanyak 77 permohonan untuk kemasukan sekolah rendah dan 119 permohonan untuk sekolah menengah.Beliau berkata pendaftaran bagi anak tanpa dokumen dan mempunyai salah seorang ibu bapa warganegara Malaysia memerlukan surat pengesahan sama ada daripada ahli Parlimen, ahli Dewan Undangan Negeri (Adun), pegawai daerah, ketua kampung atau ketua rumah panjang.Fatimah berkata beliau juga dimaklumkan jabatan pendidikan turut membantu kanak-kanak tanpa kerakyatan ini, melalui kerjasama dengan Jabatan Pendaftaran Negara (JPN) Sarawak dan agensi kerajaan lain yang berkaitan.Fatimah turut mencadangkan supaya program pendidikan mengenai kepentingan mendaftar perkahwinan melalui libat urus ketua masyarakat di kampung-kampung yang terletak di kawasan sempadan.Beliau menambah program pendidikan inklusif dan langkah konkrit juga perlu dibuat bagi menggalakkan pendaftaran kelahiran baru.Beliau berkata kes tanpa kerakyatan di Sarawak membabitkan pasangan yang tidak mendaftar perkahwinan antara rakyat Malaysia dan warga asing semakin meningkat, terutama dalam kalangan masyarakat yang tinggal di kampung berhampiran sempadan negara.“Hal ini menyebabkan kanak-kanak itu tidak berwarganegara, dan prosedur untuk mendaftar akan menjadi rumit kerana ia memerlukan pelbagai dokumen bagi membuktikan status kanak-kanak itu.”Beliau berkata kementeriannya komited membantu kanak-kanak ini memohon kewarganegaraan.“Oleh itu, kami berharap kanak-kanak atau ibu bapa yang mempunyai masalah kewarganegaraan libatkan anak mereka masih boleh memohon masuk ke sekolah,” katanya.Sarawak merancang untuk mengeluarkan dokumentasi sementara untuk kanak-kanak tanpa kerakyatan bagi akses pendidikan di sekolah awam dan perkhidmatan perubatan pada kadar bayaran yang sama seperti warganegara.Sebelum ini, Fatimah berkata akses pendidikan dan kesihatan adalah hak asasi manusia dan kerajaan negeri sedia untuk membantu golongan kanak-kanak tanpa kerakyatan di negeri itu.


Thailand setuju buka pintu sempadan darat di Wang Kelian, Bukit Kayu Hitam

Thailand bersetuju untuk membuka pintu sempadan daratnya dengan Malaysia iaitu di Wang Kelian, Perlis dan Bukit Kayu Hitam, Kedah mulai 1 April ini.Perdana Menteri Ismail Sabri Yaakob berkata perkara itu merupakan berita gembira khususnya bagi penduduk di kedua-dua negeri berkenaan.Beliau berkata Menteri Kesihatan Khairy Jamaluddin juga telah diminta untuk berbincang dengan kerajaan Thailand supaya membenarkan pembukaan segera pintu sempadan di Padang Besar, Perlis dan kawasan lain di utara tanah air.Semalam Ismail mengumumkan pembukaan sepenuhnya pintu sempadan darat Malaysia-Singapura yang digunakan oleh para pekerja yang berulang alik secara harian bermula 1 April ini.“Pembukaan sempadan ini akan mempermudahkan mereka untuk bekerja dan SOP (prosedur operasi standard) yang kita kenakan juga adalah longgar iaitu tiada lagi kuarantin dan tidak perlu menjalani ujian PCR atau RTK pada waktu prapelepasan dan ketibaan,” katanya.Beliau berkata demikian ketika berucap merasmikan program Jelajah Aspirasi Keluarga Malaysia Negeri Perlis 2022 hari ini.Perdana menteri berkata langkah itu akan menyumbang kepada pemulihan negara yang memberi impak positif ke atas kelestarian ekonomi dan kesejahteraan kehidupan Keluarga Malaysia.Beliau berharap SOP yang dilaksanakan di pintu masuk sempadan Malaysia-Singapura di Johor itu dapat juga dilaksanakan di pintu-pintu masuk di sempadan Malaysia-Thailand di utara tanah air.Sementara itu, sejajar dengan fasa peralihan ke endemik mulai 1 April, Ismail berkata kerajaan melancarkan program Duta Komuniti Keluarga Malaysia yang berkonsepkan kesukarelawanan dengan matlamat untuk membudayakan kawalan kendiri dalam kalangan komuniti sepanjang fasa peralihan itu.Beliau berkata walaupun tiada lagi penjarakan fizikal dalam fasa itu, namun Keluarga Malaysia masih terikat dengan pematuhan SOP seperti pemakaian pelitup muka di samping penjagaan kebersihan diri.“Duta Komuniti ini akan ditempatkan di kawasan berisiko tinggi iaitu sesak dan tertutup. Mereka akan memastikan maklumat yang disampaikan kepada komuniti adalah tepat, terkini dan efektif dengan cara penyampaian yang bernada lembut, berhemah dan bersopan-santun apabila membuat teguran,” katanya.Mengakhiri ucapannya, perdana menteri turut mengumumkan kelulusan peruntukan sebanyak RM5 juta untuk kerajaan negeri Perlis bagi menjalankan kajian kemungkinan pembinaan jeti feri penumpang baharu di Kuala Perlis.“Selepas kajian kemungkinan itu selesai kita bolehlah melihat kepada kemungkinan untuk membina jeti baharu di Kuala Perlis nanti,” katanya.


Agong dinasihatkan berada di IJN akibat keracunan makanan, kecederaan sukan

Yang di-Pertuan Agong Sultan Abdullah Sultan Ahmad Shah dinasihatkan terus berada dalam rawatan di Institut Jantung Negara (IJN) untuk dipantau rapi akibat keracunan makanan dan kecederaan intervensi disebabkan aktiviti sukan.“Sultan Abdullah dijadualkan berangkat pulang bersemayam di Istana Negara dalam masa terdekat setelah selesai menjalani rawatan susulan ini,” kata Istana Negara dalam satu kenyataan petang ini.Kenyataan itu tidak merujuk kepada panggil mengadap Diraja yang sangat diharapkan Presiden PKR Anwar Ibrahim.Beliau pada Rabu mengumumkan pihaknya memiliki bilangan yang “kukuh dan menyakinkan” untuk menjatuhkan pemerintahan Perdana Menteri Muhyiddin Yassin.Anwar dilaporkan berkata beliau dijadualkan mengadap Agong tetapi tidak dapat berbuat demikian kerana Sultan Abdullah menerima rawatan di IJN.Dalam kenyataan tersebut, Sultan Abdullah juga menyatakan kegusarannya terhadap peningkatan jumlah jangkitan Covid-19 yang semakin meningkat baru-baru ini.Kementerian Kesihatan (KKM) hari ini melaporkan sebanyak 115 kes baru menjadikan trend 3 digit jangkitan berterusan selama 3 hari berturut-turut.“Seri Paduka Baginda turut menasihati rakyat supaya menjaga kesihatan diri masing-masing dan sentiasa berwaspada serta mematuhi ketetapan oleh kerajaan dan tatacara kebiasaan baru berikutan situasi semasa jangkitan virus Covid-19 di Malaysia yang kian meningkat,” kata kenyataan itu.


Lebih 31,000 mangsa banjir masih berada di pusat pemindahan di Johor

Keadaan banjir di Johor dilihat semakin surut dengan jumlah mangsa banjir menunjukkan pengurangan kepada 31,680 orang setakat 8 pagi ini berbanding 33,254 orang pada 8 malam tadi.
Menurut Jawatankuasa Pengurusan Bencana Negeri (JPBM) tiga daerah masih terlibat dengan banjir iaitu Batu Pahat, Segamat dan Muar melibatkan 8,992 keluarga yang ditempatkan di 107 pusat pemindahan sementara (PPS).
“Batu Pahat mempunyai paling ramai mangsa iaitu sebanyak 31,581 orang diikuti Segamat 75 orang dan Tangkak 24 mangsa,” menurut kenyataan itu.
Sementara itu, Seketariat Pengurusan Bencana Daerah Batu Pahat memaklumkan cuaca baik dijangka di daerah itu dengan ramai mangsa dijangka boleh pulang ke kediaman masing-masing.
Tinjauan Bernama juga mendapati paras air di beberapa kawasan di daerah itu semakin surut dan ramai mangsa juga mula membersihkan kediaman masing-masing terutama menjelang Ramadan minggu depan.


Program vaksinasi sektor peruncitan bermula Jun depan

Program vaksinasi bagi sektor peruncitan yang dianggarkan melibatkan lebih 500,000 pekerja akan dilaksanakan mulai Jun ini, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Beliau berkata kementerian perdagangan dalam negeri dan hal ehwal pengguna (KPDNHEP) dengan kerjasama Badan Bertindak Imunisasi Covid-19 (CITF) akan melaksanakan program vaksinasi bagi sektor peruncitan itu.Nanta dalam satu kenyataan hari ini berkata KPDNHEP diberi tanggungjawab untuk merancang dan menyelaraskan program vaksinasi sektor peruncitan itu dengan semua pemain industri yang berkaitan.“Memandangkan situasi pandemik Covid-19 yang semakin meningkat, pemberian vaksin kepada barisan hadapan ekonomi dilihat sangat mendesak untuk disegerakan khususnya dalam kalangan pekerja sektor peruncitan bagi membantu mencapai imuniti kelompok di negara ini,” katanya.Menurutnya, satu perjumpaan bersama CITF, persatuan dan pemain industri peruncitan diadakan hari ini, melibatkan kehadiran 60 wakil pemain industri peruncitan.Syarikat yang berminat menyertai program berkenaan boleh mengemukakan permohonan melalui https://www.vaksincovid.gov.my/ atau berhubung dengan KPDNHEP melalui Sekretariat Perdagangan Pengedaran dan Industri Perkhidmatan (SPIP) di talian hotline 03- 8882 5881/ 5905 atau melalui e-mel kepada [email protected]Nanta berkata KPDNHEP akan turut bekerjasama dengan Persatuan Pengurusan Kompleks Malaysia (PPK), Persatuan Peruncit Malaysia (MRA) dan Persatuan Rantaian Peruncit Malaysia (MRCA) bagi mewujudkan Pusat Pemberian Vaksin (PPV) di lokasi yang strategik di seluruh negara.


MB Kedah cadang kerajaan benarkan eksport ketum

Kerajaan persekutuan dicadang agar membenarkan eksport daun ketum bagi memenuhi permintaan tinggi untuk tujuan perubatan oleh syarikat farmasi di luar negara.Menteri Besar Kedah Muhammad Sanusi Md Nor berkata langkah itu bukan sahaja membantu pengusaha tanaman ketum di negara ini, malah kerajaan juga mendapat hasil menerusi cukai eksport daun itu.Beliau berkata daun ketum khususnya yang ditanam di Kedah, mendapat permintaan tinggi terutama di negara jiran, Thailand kerana dikatakan gred paling baik untuk tujuan perubatan dan dijadikan pil atau minuman kesihatan.“Kalau sudah ada teknologi yang baik untuk kesihatan yang diusahakan di negara jiran dan permintaan untuk daun itu tinggi kerana gred daun ketum (yang ditanam) di Thailand lebih rendah, saya rasa kerajaan perlu mengambil manfaat ini untuk menjadi pengeksport,” katanya dalam sidang media hari ini.Katanya jika perkara itu dapat dilaksanakan, kerajaan negeri bersedia melantik mana-mana anak syarikatnya untuk membeli dan mengumpul daun ketum serta bertindak sebagai pengeksport tunggal secara sah di Kedah.Selain itu, Sanusi mendakwa langkah membenarkan eksport daun ketum juga akan membantu mengurangkan aktiviti penguatkuasaan dan tangkapan penyeludupan daun ketum di sempadan negara.“Kita menghabiskan banyak sumber untuk menguatkuasakan larangan eksport daun ketum kerana kita letakkan ketum ini di bawah Akta Racun 1952 dan ada sekatan eksport, maka agensi kita terpaksa bertungkus-lumus mengekang kegiatan penyeludupan ini.“Yang saya hairan tanam boleh sebab tak salah, tapi petik dan proses tak boleh. Minum tentulah tak boleh, tak bagus minum macam tu, ia kena melalui kaedah saintifik untuk jadi ubat. Jadi saya harap perkara ini  diberi perhatian, rugi tanah kita, tanaman kita banyak tapi jadi salah, lebih baik kita benarkan (untuk eksport),” katanya.Beliau turut mencadangkan agensi berkaitan memikirkan langkah untuk merealisasikan cadangan itu termasuk meminda akta tertentu di Parlimen sekiranya diperlukan.


Khairy dapat peluang kedua cabar saman fitnah Anwar

Menteri Sains, Teknologi dan Inovasi Khairy Jamaluddin memperoleh peluang kedua untuk mencabar saman fitnah difailkan terhadapnya oleh Anwar Ibrahim, 12 tahun lepas.Panel lima hakim Mahkamah Persekutuan dipengerusikan Hakim Besar Sabah dan Sarawak Abang Iskandar Abang Hashim hari ini membenarkan rayuan Khairy terhadap keputusan mahkamah rayuan menolak rayuannya dalam saman fitnah difailkan terhadapnya oleh Anwar.“Kes ini dikembalikan ke Mahkamah Rayuan untuk mendengar merit kes ini,” kata Abang Iskandar yang kemudian menetapkan esok untuk pengurusan kes melalui prosiding e-review.Mahkamah juga memerintahkan Anwar membayar RM30,000 sebagai kos kepada Khairy.Empat hakim Mahkamah Persekutuan yang lain ialah P. Nallini, Vernon Ong Lam Kiat, Hasnah Mohammed Hashim dan Rhodzariah Bujang.Prosiding dijalankan secara dalam talian dengan lima hakim dan beberapa pegawai mahkamah di mahkamah terbuka manakala peguam Muhammad Shafee Abdullah yang mewakili Khairy dan J.Leela bagi pihak Anwar secara maya di hadapan panel melalui aplikasi zoom.Terdahulu Muhammad Shafee memohon kos RM100,000 atas alasan jumlah persiapan untuk kes di peringkat Mahkamah Persekutuan adalah besar tetapi Leela mengatakan jumlah yang diminta terlalu tinggi.“Kami memohon kos RM10,000,” katanya.Pada April tahun lepas, Khairy mendapat kebenaran daripada Mahkamah Persekutuan untuk merayu terhadap keputusan Mahkamah Rayuan yang menolak rayuannya selepas memutuskan bahawa wujud lebih daripada satu maksud dalam notis rayuannya.Anwar, yang merupakan presiden PKR, menyaman Khairy, yang ketika itu menteri belia dan sukan dan juga naib ketua Pemuda Umno pada 7 Mac, 2008, mendakwa Khairy telah membuat kenyataan memfitnahnya dalam ceramah di Lembah Pantai pada 20 Februari tahun sama dan telah menyebabkan klip video bertajuk “Anwar and kin no threat” disiarkan di portal berita.Pada  September 2017, Hakim Mahkamah Tinggi Azizul Azmi Adnan memerintahkan Khairy membayar RM150,000 sebagai ganti rugi am kepada Anwar.Azizul juga menolak permohonan Khairy untuk meminda pernyataan pembelaannya untuk menyatakan bahawa kenyataannya adalah komen yang adil.Pada Februari  2018, Mahkamah Rayuan mengetepikan rayuan Khairy selepas membenarkan permohonan dikemukakan peguam mewakili Anwar untuk membatalkan notis rayuan itu.


Bank AS 'paling terdedah' kehilangan deposit AS$1 trilion dalam setahun

Penganalisis JPMorgan Chase & Co menganggarkan bahawa bank Amerika Syarikat (AS) "paling terdedah" dengan kemungkinan kehilangan sejumlah kira-kira AS$1 trilion (kira-kira RM4 trilion) dalam bentuk deposit sejak tahun lepas, dengan separuh daripada aliran keluar berlaku pada Mac berikutan kejatuhan Silicon Valley Bank.
Pasukan penganalisis JPMorgan yang diketuai oleh Nikolaos Panigirtzoglou tidak menamakan mana-mana bank yang mereka kategorikan sebagai "paling terdedah" atau menyatakan bilangan bank termasuk dalam kumpulan ini.
"Ketidakpastian yang dijana oleh pergerakan deposit boleh menyebabkan bank menjadi lebih berhati-hati dalam memberi pinjaman," tulis mereka.
"Risiko ini dipertingkatkan oleh fakta bahawa bank bersaiz sederhana dan kecil memainkan peranan besar yang tidak seimbang dalam pinjaman bank AS," tambah mereka dalam nota bertarikh 22 Mac.
Pengawal selia menutup SVB dan Signature Bank awal bulan ini, masing-masing menandakan kegagalan kedua dan ketiga terbesar dalam sejarah perbankan AS.
Kepantasan pelanggan mengeluarkan wang daripada kedua-dua bank itu mencetuskan kebimbangan mengenai “bank runs” merebak ke institusi lain, mendorong pihak berkuasa AS untuk menghentikan deposit mereka.
Kegagalan itu menambahkan kebimbangan dalam kalangan pelanggan yang tergesa-gesa memindahkan wang mereka ke bank lebih besar yang dianggap lebih selamat dan memegang deposit diinsuranskan lebih besar.
Daripada AS$17 trilion daripada jumlah deposit bank AS, hampir AS$7 trilion tidak diinsuranskan oleh Federal Deposit Insurance Corp (FDIC), tulis penganalisis JPMorgan.
"Kenaikan kadar Rizab Persekutuan mendorong peralihan deposit melalui saluran lain, dengan mewujudkan kerugian dalam portfolio bon bank yang seterusnya menjadikan pendeposit kurang selesa dengan menyimpan deposit tidak diinsuranskan di bank dengan kerugian besar yang belum direalisasi ke atas pegangan bon mereka," tulis mereka.
Jaminan kerajaan ke atas deposit boleh membantu membendung aliran keluar daripada pemberi pinjaman kecil dan serantau, tulis Panigirtzoglou.
Akan tetapi kebarangkalian ia berlaku adalah tipis selepas Setiausaha Perbendaharaan AS Janet Yellen pada Rabu berkata beliau tidak mempertimbangkan cadangan sedemikian, yang memerlukan kelulusan kongres.
Risiko bank sedang disemak berdasarkan kes demi kes, katanya.
Kadar faedah AS yang meningkat, dan langkah lembab bank untuk menaikkan kadar yang mereka bayar kepada pendeposit, juga menyumbang kepada aliran keluar pada tahun lepas, kata penganalisis JPMorgan.
Daripada AS$1 trilion deposit yang dikeluarkan daripada pemberi pinjaman AS yang paling terdedah, separuh daripadanya meletakkan ke dana pasaran wang kerajaan, manakala separuh lagi menyimpan di bank AS yang lebih besar, tulis penganalisis itu.


'Datuk Roy' direman 3 hari berhubung siasatan kes rasuah JanaWibawa

Seorang ahli perniagaan dikenali sebagai ‘Datuk Roy’ direman tiga hari bermula hari ini bagi membantu siasatan kes rasuah melibatkan program JanaWibawa.
Peguam Fahmi Abd Moin yang mewakili lelaki itu berkata perintah reman tersebut dikeluarkan Majistret Noorelynna Hanim Abd Halim selepas membenarkan permohonan daripada Suruhanjaya Pencegahan Rasuah Malaysia (SPRM) mengikut Seksyen 117 Kanun Tatacara Jenayah.
"Siasatan adalah mengikut Seksyen 17(a) Akta SPRM 2009 iaitu menerima rasuah," kata peguam itu.
Menurut Fahmi anak guamnya menyerah diri di pejabat SPRM Kuala Lumpur pada 2.30 petang, sebelum ditahan pada 3 petang, semalam.
'Datuk Roy', 54, yang memakai baju lokap SPRM berwarna oren tiba di mahkamah kira-kira 10.30 pagi diiringi beberapa pegawai SPRM.
Menurut SPRM dalam kenyataan semalam, pihaknya sedang mengesan 'Datuk Roy' yang mempunyai alamat terakhir di Kuantan, Pahang.


Singapura gantung seorang lagi banduan Melayu terlibat saman diskriminasi kaum

Singapura dipercayai menjalankan hukuman gantung sampai mati ke atas seorang lagi lelaki bagi kesalahan dadah pagi tadi, di mana ia dilihat sebagai penentangan republik itu terhadap kecaman antarabangsa berikutan prosedur pelaksanaan hukuman matinya dipenuhi kontroversi, MalaysiaNow difahamkan.
Namun, tidak seperti hukuman mati yang lain sebelum ini, butiran banduan yang digantung tersebut masih tidak jelas kerana ahli keluarganya tidak mendedahkan sebarang maklumat mengenainya.
Sebaliknya, pihak berkuasa Singapura terus merahsiakan jadual pelaksanaan hukuman mati yang dijalankannya.
MalaysiaNow menyemak dengan pelbagai sumber dalaman bagi mengesahkan hukuman gantung tersebut.
Ketika dihubungi, seorang jurucakap Penjara Changi turut enggan mendedahkan sebarang maklumat, mengatakan hanya ahli keluarga terdekat banduan itu sahaja yang mempunyai akses terhadap maklumat tersebut.
Kebiasaannya, pihak berkuasa penjara memaklumkan ahli keluarga banduan yang dijadualkan akan digantung melalui surat dan panggilan telefon, di mana mereka diberitahu berkenaan waktu lawatan tambahan dan membuat persiapan untuk pengebumian.
Pada hari-hari terakhir banduan yang akan dihukum mati juga perlu melalui sesi penggambaran aneh di Penjara Changi, di mana mereka diminta untuk senyum di hadapan kamera sambil memakai baju kegemaran.
MalaysiaNow difahamkan hukuman mati terbaru itu merupakan yang keenam tahun ini, di mana banduan bilik akhir tersebut merupakan seorang lelaki Melayu Singapura berusia 49 tahun.
Dia ditahan pada 2015 kerana mengedar ganja dan merupakan salah seorang dari 17 banduan yang memfailkan saman menuduh kerajaan Singapura mengamalkan diskriminasi kaum dalam pendakwaan dan hukuman mati terhadap mereka.
Bagaimanapun, saman tersebut dibatalkan tahun lalu sementara peguam mereka M Ravi kemudiannya dikenakan denda yang berat selepas didakwa menyalahgunakan proses mahkamah oleh peguam negara.
Sejak kebelakangan ini, peguam negara Singapura sering mengheret peguam ke muka pengadilan, mendakwa mereka menyalahgunakan proses mahkamah dalam memfailkan permohonan banduan bilik akhir.
Banduan yang menjalani hukuman hari ini adalah yang kedua dari 17 plaintif saman tersebut selepas hukuman gantung dijalankan terhadap Nazeri Lajim, seorang warga Singapura berusia 64 tahun yang merupakan penagih dadah sejak berusia 14 tahun di mana Nazeri kekal mengatakan dadah yang ditemui bersamanya adalah untuk kegunaan peribadi sehingga pelaksanaan hukumannya.
Sehari sebelum hukuman matinya, Nazeri sendirian di mahkamah tanpa peguam bagi merayu untuk kali terakhir di hadapan hakim supaya diberi lebih banyak masa untuk mengucapkan selamat tinggal kepada ahli keluarga, namun hakim berkata keputusan adalah muktamad dan dia akan digantung seperti yang dijadualkan pada esoknya.
Pengkritik berkata terdapat suasana takut dalam kalangan pengamal undang-undang Singapura untuk mewakili banduan bilik akhir, selepas beberapa peguam yang lantang terhadap hukuman tersebut didenda atau kehilangan lesen amalan guaman mereka kerana mengambil kes banduan bilik akhir.
Kerajaan Singapura yang diterajui PAP sejak berpisah dari Malaysia menolak kritikan terhadap hukuman mati yang terus dikekalkan di negara itu, mengatakan ia berkesan dalam usaha mengawal jenayah dadah.
Namun semakin ramai warga Singapura dilihat mula menentang dasar kerajaan itu, bahkan turut mengadakan protes untuk menggesa hukuman mati dimansuhkan.
Pengkritik juga menegaskan hampir semua banduan yang dihukum mati di bawah undang-undang Singapura adalah keldai dadah yang berasal daripada keluarga miskin.
Pandangan itu turut dikongsi taikun syarikat penerbangan Britain Richard Branson yang sebelum ini merayu supaya Nagaenthiran Dharmalingam yang dihukum gantung walaupun bersatus orang kurang upaya diberikan pengampunan.


Mayat korban kedua banjir Pahang ditemui

Lelaki yang dilaporkan hilang selepas meredah banjir di Kampung Cempaka semalam, menjadi korban kedua banjir di Pahang selepas mayatnya ditemui pada 7.15 pagi tadi.Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Mohd Halmi Nazlan ditemukan kira-kira lima kilometer dari lokasi terakhir dia dilihat dan telah diserahkan kepada polis untuk tindakan selanjutnya.Mohd Halmi, 34, dilaporkan hilang pada 1 pagi semalam, selepas dikatakan cuba meredah banjir bersama seorang rakan dengan menaiki kereta Proton Exora sebelum kenderaan itu terkandas.Mangsa didakwa telah dihanyutkan arus deras manakala rakannya berjaya menyelamatkan diri.Pada Jumaat lepas, operator kilang M.Gunalan, 38, menjadi korban pertama banjir setelah ditemukan maut selepas cuba mengharung banjir menggunakan motosikal di jalan berhampiran tanah perkuburan Cina Gambang.


Orang Asli hadapi kesukaran tiada sijil digital MySejahtera

Ketiadaan sijil digital vaksinasi dalam aplikasi MySejahtera dalam kalangan masyarakat Orang Asli menyukarkan masyarakat itu terutama di kawasan pedalaman Kelantan, Perak dan Pahang untuk melakukan urusan harian.Senator Isa Ab Hamid berkata ini kerana kad vaksinasi fizikal sedia ada yang diberikan kementerian kesihatan (KKM) tidak diterima pakai di sesetengah premis perniagaan dan pejabat kerajaan.“Mereka ini apabila sudah lengkap divaksin akan dapat kad vaksinasi tetapi apabila ke pasar raya atau pejabat dan jabatan kerajaan, mereka tidak dibenarkan masuk sebab tiada sijil digital MySejahtera.“Ini yang menjadi masalah pada komuniti Orang Asli, nak beli telefon bimbit tetapi tiada capaian Internet dan nak daftar MySejahtera juga Internet tiada…nak beli telefon bimbit macam tidak berguna,” katanya.Membahaskan Rancangan Malaysia Ke-12 (RMK12) di Dewan Negara semalam, Isa mencadangkan agar KKM memberi kebenaran kepada Jabatan Kemajuan Orang Asli untuk mengeluarkan sijil vaksinasi yang diiktiraf seperti sijil digital MySejahtera.Terdahulu senator Fadhlina Sidek ketika sesi membahaskan RMK12 meminta kerajaan memberi perhatian serius kepada Dasar Kesihatan Mental Negara sebagai sebahagian dasar penting dalam polisi kesihatan awam untuk mengurangkan kesenjangan dalam semua segmen masyarakat khususnya berkaitan dengan akses terhadap perkhidmatan kesihatan mental.“Dalam konteks kesaksamaan kesihatan mental, dasar ini sangat penting dalam menentukan penjagaan kesihatan mental mudah diperoleh secara sama rata dan adil bagi setiap segmen dalam masyarakat dari segi demografi dan keupayaan ekonomi.“Dalam masa yang sama, satu lagi aspek Dasar Kesihatan Mental Negara yang penting adalah perundangan dengan hak dan kebebasan orang yang mengalami masalah kesihatan mental dan gangguan mental mesti diberi jaminan dan perlindungan melalui undang-undang,” katanya.Beliau berkata jaminan hak asasi kemanusiaan dan undang-undang yang diiktiraf oleh Perlembagaan Persekutuan untuk melindungi hak mereka yang menghidap gangguan mental sangat penting bagi mengelakkan stigma dan prejudis sekali gus menghapuskan diskriminasi dalam masyarakat.Persidangan Dewan Negara bersambung hari ini.


KPM lancar pemasangan lokar fasa pertama, 600 sekolah rendah dua sesi terlibat

Kementerian Pendidikan Malaysia (KPM) hari ini buat julung kalinya melancarkan penyerahan lokar fasa pertama sebagai salah satu inisiatif menangani isu beg berat yang dihadapi oleh murid-murid sekolah rendah khususnya mereka di Tahun Satu hingga Tiga.
Menteri Kanan Pendidikan Radzi Jidin berkata pengurusan pembekalan lokar fasa pertama itu dilaksanakan pada tahun ini melibatkan hanya murid-murid yang berada dalam tahap 1 iaitu di Tahun Satu dan Dua.
Katanya, sebanyak 626 sekolah dua sesi terlibat meliputi 249,646 bilangan lokar dan murid yang menerima manfaat daripada pemasangan tersebut.
"Inisiatif ini telah umumkan pada Mac 2022 dan pada hari ini, 5 Oktober kita lancarkan antara inisiatif yang paling besar dan tidak pernah dilancarkan oleh kementerian untuk bekalkan lokar ke sekolah-sekolah dua sesi,” katanya semasa sesi pelancaran dan sidang media di SK Gombak Setia, Kuala Lumpur.
Turut hadir dalam majlis itu, Menteri Kanan Perdagangan Antarabangsa dan Industri Mohamed Azmin Ali.
Menurut Radzi, pemasangan lokar itu menelan kos sebanyak RM37.3 juta bagi fasa pertama dan fasa kedua akan diteruskan pada tahun hadapan bagi murid-murid Tahun Tiga hingga Enam.
"Kita akan selesaikan semua pemasangan dalam bulan Oktober ini. Ada lima sekolah dah pasang sepenuhnya dan berbaki 33 sekolah akan selesai pemasangan sebelum akhir bulan ini."
Selain penyediaan lokar, Radzi memberitahu KPM turut menggariskan enam ketetapan lain bagi menangani masalah yang sama.
Enam ketetapan tersebut adalah penyusunan semula jadual waktu, bilangan buku latihan, penggunaan buku aktiviti dan buku kerja murid, pengenalan buku teks digital, pelaksanaan pengajaran dan pembelajaran (PdP) serta kerjasama dengan Jabatan Kemajuan Islam Malaysia (Jakim).
Ketika ditanya siapakah yang akan bertanggungjawab memastikan murid-murid tidak lagi terbeban dengan muatan beg berat selepas pemasangan lokar, Radzi menegaskan ianya memerlukan kerjasama pelbagai pihak.
Pertama, beliau menegaskan sudah menjadi tanggungjawab ibu bapa untuk memantau kandungan beg sekolah anak-anak selepas penyediaan lokar.
Beliau juga tidak menolak kemungkinan untuk memanggil pegawai-pegawai seperti jemaah nazir di pejabat pendidikan negeri untuk memantau penggunaan lokar di setiap sekolah.
Ini bagi memastikan semua pihak termasuk guru-guru, ibu bapa dan murid dapat menggunakan inisiatif tersebut secara optimum.


Putrajaya sasarkan pelabur berkualiti tinggi selepas penurunan FDI global

Pelaburan langsung asing (FDI) menurun disebabkan kesan pandemik Covid-19 terhadap aliran tunai global.Dengan hanya sedikit peluang boleh diakses dan diperolehi serta risiko bersamanya, pelabur kini lebih berhati-hati.Satu laporan terbaru oleh Persidangan Perdagangan dan Pembangunan Pertubuhan Bangsa-Bangsa Bersatu (UNCTAD) yang sering dipetik mengatakan aliran FDI global berkemungkinan menurun sebanyak 40% pada 2020-2021, terendah dalam tempoh lebih 20 tahun.Laporan itu menyatakan perjanjian pelaburan antarabangsa (IIA) turut akan terkesan.Ia melibatkan perjalanan dan mesyuarat bersemuka antara pegawai tertinggi kerajaan, penganjuran mesyuarat perundingan domestik serta beberapa langkah prosedur lain, yang kebanyakannya dibatalkan atau ditunda disebabkan pandemik Covid-19.Sejak beberapa dekad, Malaysia berjaya menarik sebahagian besar FDI di seluruh dunia, dan daripadanya merupakan negara-negara yang terjejas teruk pelaburannya berikutan Covid-19.Namun, landskap FDI yang mencabar dan sangat kompetitif, mendorong kerajaan untuk mengambil langkah-langkah bagi mempercepatkan pelaburan menuju proses pemulihan.Lembaga Pembangunan Pelaburan Malaysia (Mida), agensi utama yang ditugaskan untuk menguruskan FDI mengenal pasti 240 projek pelaburan berprofil tinggi di dalam sektor perkhidmatan dan pembuatan, dengan potensi pelaburan dianggarkan bernilai RM81.9 bilion.Kira-kira separuh – RM47.7 billion – diterima dan dinilai setakat ini, dan apabila diluluskan, ia dijangka dilaksanakan antara tahun 2021 hingga 2022.Masalah lama yang berlanjutan sejak beberapa tahun menyebabkan Malaysia dilabel sebagai bukan pilihan pelaburan asing dalam kalangan negara-negara Asean.Namun, inisiatif kerajaan memberi petunjuk bahawa ia serius untuk mengubah trend itu.Tetapi ia bukan mudah. Kelemahan pentadbiran sejak berdekad lalu bermaksud tugas besar menanti, termasuk mengurangkan kerenah birokrasi dan kos, dan kekangan masa serta memudahkan kelulusan pelaburan.MalaysiaNow difahamkan satu strategi pelaburan kebangsaan sedang disusun Mida, dengan tujuan utama untuk menarik pelaburan berkualiti tinggi yang mampu meningkatkan produktiviti, mewujudkan peluang pekerjaan berkemahiran tinggi, mempromosi pemindahan teknologi serta memupuk hubungan domestik.Inisiatif itu termasuk penubuhan penubuhan Project Acceleration and Coordination Unit (Pacu) dan platform dalam talian seperti i-Incentive bagi mempercepatkan pelaksanaan pelaburan.Salah satu contoh adalah pembuat kereta mewah Jerman, Porsche yang kini sedang membina kilang pemasangannya dengan kerjasama cabang automotif Sime Darby Bhd iaitu Inokom Corporation.Syarikat-syarikat besar lain yang turut melabur di Malaysia sebagai hub serantau mereka termasuk Smith and Nephew dari United Kingdom, Dexcom, LAM Research, MusicTribe, Western Digital (Amerika Syarikat); B.Braun, Eppondort, Bosch (Jerman), dan Nippon Electric Glass (Jepun).Mereka yang terlibat secara langsung dalam menarik pelaburan menyedari penawaran insentif dan kemudahan fizikal pada kadar diskaun mungkin bukan lagi titik jualan buat pelabur asing.Di bawah Pelan Jana Semula Ekonomi Negara atau Penjana, beberapa insentif cukai bagi memacu aktiviti pelaburan ditawarkan termasuk pengecualian cukai 10-15 tahun untuk FDI baru dalam sektor pembuatan dengan modal pelaburan RM300 juta atau lebih.Pelabur berkualitiAhli ekonomi Lee Hwok Aun mengatakan wujud beberapa cabaran utama bagi menarik pelabur berkualiti, yang mungkin memerlukan perancangan jangka panjang.Ia termasuk latihan kemahiran dan meningkatkan sistem pendidikan negara, sebagai persiapan tenaga kerja masa depan.“Dalam masa dekat, fokus boleh diberikan kepada sektor berpontensi menjana pertumbuhan atau eksport dan membawa masuk teknologi, seperti teknologi hijau dan tenaga solar,” katanya.Salah satu contoh pelabur seperti itu adalah SK Nexilis, syarikat pengeluar utama sel bateri daripada kerajang tembaga untuk kegunaan kenderaan elektrik (EV).Ia merancang untuk melabur sehingga RM2.3 bilion dalam tempoh dua tahun di Sabah, di mana kilang tersebut akan menggunakan elektrik daripada sumber tenaga boleh diperbaharui dan penggunaan teknologi robotik yang dibawa masuk dari Korea Selatan.Memudahkan perniagaanMenurut World Bank Doing Business Report 2020, walaupun laporan UNCTAD melaporkan penurunan aliran masuk FDI ke Malaysia, Malaysia menduduki tangga kedua dari segi kemudahan menjalankan perniagaan di rantau Asean (tempat ke-12 di dunia) termasuk perlindungan pelabur.Malaysia turut berada di tangga keempat dalam kalangan 17 ekonomi dalam satu kajian bersama AS mengenai kos operasi pengeluaran di seluruh dunia oleh KPMG and the Manufacturing Institute.Kajian itu mengesahkan sasaran Malaysia untuk menjadi hab rantaian bekalan global di rantau ini.Malah firma MNC turut menggunakan Malaysia sebagai hab perkhidmatan pengurusan perbendaharaan dengan pelbagai akvititi berkaitan.Ahli ekonomi Jomo Kwame Sundaram, penasihat Khazanah Research Institute, sebuah firma penyelidikan yang menerima suntikan dana Khazanah Nasional ditugaskan untuk mengesyorkan dasar, merupakan antara pakar yang menentang menjadikan FDI sebagai barometer.Sejak 2019 ketika beliau menjadi penasihat ekonomi kerajaan, Jomo mendesak supaya penumpuan diberikan kepada pelaburan domestik kerana kebanyakan pelabur datang daripada sektor itu.“Lebih daripada 90%. Untuk berfikir pelabur asing seperti mereka adalah penyelamat…tidak sepatutnya,” katanya seperti dilaporkan oleh Malay Mail.


OKU daftar vaksinasi Covid-19 masih rendah, hanya 33%

Jumlah pendaftaran untuk menerima suntikan vaksin Covid-19 dalam kalangan orang kurang upaya (OKU) setakat semalam adalah seramai 195,395 orang atau 33.8% berbanding bilangan keseluruhan 577,352 OKU berdaftar di seluruh negara.Menteri Pembangunan Wanita, Keluarga dan Masyarakat Rina Mohd Harun berkata angka itu masih rendah, maka advokasi dan kesedaran serta kerjasama dengan badan bukan kerajaan (NGO) akan dipergiatkan dalam usaha membantu mendaftarkan golongan berkenaan.“Ia melibatkan dua isu, satu mengenai pendaftaran dan kedua mengenai pemberian vaksin. Harapan saya agar lebih ramai golongan OKU segera membuat pendaftaran untuk mendapatkan vaksin dan kami akan membantu mendaftarkan golongan ini dengan kerjasama NGO.“Di samping itu, perbincangan juga sedang dibuat untuk memberikan vaksinasi secara pandu lalu kepada golongan OKU. Alhamdulillah, Kompleks Persatuan Bagi Orang Buta Malaysia yang dijadikan sebagai pusat pemberian vaksin (PPV), dapat membantu golongan ini mendapatkan vaksin dengan segera,” katanya.Beliau berkata demikian pada program Penyerahan Bakul Makanan Kepada Kumpulan Sasar kementerian pembangunan wanita, keluarga dan masyarakat (KPWKM) di projek perumahan rakyat (PPR) Sri Sarawak hari ini.Beliau diiringi Senator Ras Adiba Radzi yang juga presiden OKU Sentral.Rina berkata dalam usaha mempercepatkan proses vaksinasi rakyat, ia tidak seharusnya tertumpu di PPV semata-semata sebaliknya perlu ada pihak yang turun padang memberikan suntikan vaksin khususnya kepada golongan yang memerlukan termasuk OKU.“Ini sudah pasti akan beri manfaat kepada OKU yang telah berdaftar untuk menerima vaksin, mereka tidak perlu bergerak jauh untuk dapatkan vaksin… kita harap akan ada lebih banyak pasukan seperti ini,” katanya.Semalam, Menteri Penyelaras Program Imunisasi COVID-19 Kebangsaan Khairy Jamaluddin berkata sebanyak 30 trak bergerak vaksinasi akan diaktifkan di kawasan PPR dan tapak pembinaan di ibu negara, bagi mempercepatkan proses pemberian vaksin Covid-19.Mengenai program hari ini yang merupakan kerjasama KPWKM dengan Persatuan OKU Sentral, selain menyantuni golongan itu susulan pelaksanaan sekatan pergerakan penuh bermula hari ini hingga 14 Jun, sumbangan barangan keperluan harian turut diberikan kepada golongan memerlukan.Sebanyak 500 bakul makanan turut diserahkan kepada Persatuan OKU Sentral untuk diagihkan kepada golongan OKU yang memerlukan terutamanya daripada golongan B40 yang terkesan akibat pandemik Covid-19.


SPRM tahan penjawat awam Selangor berhubung kes rasuah RM80,000

Suruhanjaya Pencegahan Rasuah Malaysia (SPRM) Selangor menahan seorang penjawat awam bagi membantu siasatan berhubung kes meminta suapan berjumlah kira-kira RM80,000 bagi kerja pembaikan sebuah sekolah di negeri itu.Menurut sumber SPRM, suspek lelaki berusia 35 tahun itu adalah seorang penolong jurutera di sebuah agensi kerajaan. Sumber turut berkata suspek adalah pegawai yang bertanggungjawab dalam menguruskan projek terbabit. Lelaki itu ditahan pegawai SPRM Selangor setelah menerima wang tunai RM10,000 daripada seorang individu lain di sebuah restoran sekitar Bangi kira-kira jam 4.00 petang tadi.Sementara itu, Pengarah SPRM Selangor Alias Salim ketika dihubungi mengesahkan penahanan tersebut dan berkata kes disiasat mengikut Seksyen 17 (a) Akta SPRM 2009. Beliau berkata, suspek akan dibawa ke Mahkamah Majistret Shah Alam esok untuk permohonan reman.


Lebih 82,000 bayi, kanak-kanak dijangkiti Covid-19

Malaysia merekodkan seramai 82,341 kanak-kanak dan bayi dijangkiti Covid-19, kata Menteri Kesihatan Dr Adham Baba.Daripada jumlah itu, katanya 19,851 kes melibatkan golongan berusia daripada 0 hingga 4 tahun, 8,237 (5 hingga 6 tahun), 26,851 (7 hingga 12 tahun) serta 27,402 (13 hingga 17 tahun) dan mereka adalah pesakit Covid-19 kategori 1, 2 dan 3.“Tiada yang di ICU (unit rawatan rapi),” katanya dalam sidang media perkembangan Program Imunisasi Covid-19 Kebangsaan (PICK) bersama Menteri Penyelaras PICK Khairy Jamaluddin hari ini.Bimbang dengan statistik tersebut, Dr Adham menasihatkan ibu bapa atau penjaga untuk bertanggungjawab melindungi golongan berkenaan daripada dijangkiti seperti tidak membawa anak-anak mereka ke tempat yang sesak.Menurutnya, walaupun tiada peruntukan di bawah Akta Pencegahan dan Pengawalan Penyakit Berjangkit 1988 (Akta 342) yang membolehkan kompaun dikenakan kepada ibu bapa yang membawa anak ke tempat sesak, namun kertas siasatan boleh dibuka.Mengenai jumlah ujian saringan yang dilaksanakan bagi tempoh 23 hingga 29 Mei, beliau berkata sebanyak 774,863 individu di seluruh negara menjalani ujian tersebut dengan 53,419 individu didapati positif Covid-19.Berikutan situasi peningkatan mendadak kes baharu ketika ini, Dr Adham berkata pihaknya bercadang memperluaskan ujian saringan menggunakan kaedah Kit Ujian Pantas (RTK) Antigen dengan bantuan kerajaan negeri.“KKM (Kementerian Kesihatan Malaysia) akan meningkatkan ujian saringan bagi kontak rapat khususnya di Lembah Klang dengan mewujudkan pusat-pusat pensampelan dalam komuniti,” katanya.Bagi meningkatkan pengesanan kes positif Covid-19 dalam komuniti, beliau berkata pihaknya akan meningkatkan pemantauan ke atas semua kes bergejala yang mendapat rawatan di fasiliti kesihatan KKM serta mereka yang mempunyai sejarah penyakit komorbid tanpa mengira usia.Dr Adham turut melahirkan kebimbangan terhadap risiko kematian akibat Covid-19 iaitu 0.45% atau 45 pesakit daripada 10,000 kes positif berhadapan risiko kematian berdasarkan kadar yang direkodkan ketika ini.


Rasuah 500 ringgit membunuh anak penoreh getah

Banyak tahun dahulu, ada sebuah cerpen yang sangat menghantui fikiran saya selepas membacanya.Judul cerpen ini ialah “Tebusnya Lima Ratus Ringgit” karya Allahyarham Azizi Haji Abdullah.Cerpen ini dimuatkan dalam sebuah antologi cerpen dan diberi judul “Hari Kemerdekaan”, disusun oleh bekas pensyarah Universiti Kebangsaan Malaysia; Ramli Isin dan Sahlan Mohd Saman.Ia diterbitkan pada tahun 1986.Dalam prakata antologi cerpen ini Ramli dan Sahlan menukilkan, cerpen-cerpen pilihan mereka yang dimuatkan dalam antologi ini dihadirkan kerana “setiap cerpen itu untuk dijadikan teladan hidup dan menentukan arah masa depan setiap individu masyarakat Malaysia”.Selain itu niat mereka adalah “meninggalkan kesan pembacaan yang cukup berguna untuk generasi muda yang bakal mengganti generasi yang ada”.Ini kerana “memahami kehidupan lalu juga adalah memahami sejarah bangsa”.Bukanlah kebetulan pula antologi ini kemudian dijadikan teks subjek kesusasteraan sekolah menengah.Azizi Abdullah yang menuliskan cerpen “Tebusnya Lima Ratus Ringgit” ini dikenali oleh khalayak sastera menghasilkan novel seperti “Seorang Tua di Kaki Gunung”, “Sangeetha”, “Ayahanda”, dan “Kawin-Kawin”.Beliau adalah antara murid Shahnon Ahmad di Universiti Sains Malaysia.Cerpen “Tebusnya Lima Ratus Ringgit” mengisahkan sepasang suami isteri, Murad dan Maneh – orang kampung dan penoreh getah – berdepan dengan dugaan maha hebat apabila anak tunggal mereka Sapie meninggal dunia kerana dilanggar lori yang membawa muatan kayu getah sepulang dari sekolah.Azizi memperincikan kematian Sapie dengan begitu mengesankan:“Maneh tau, Murad tau, akibatnya lori cabuk yang bermuat kayu-kayu getah itu. Kalau langgar ayam, ayam akan jadi macam sotong kering. Kalau langgar kambing, segala perut tahi bersepah di situ juga. Kalau rempuh kerbau, selalunya kerbau itu tidak sempat disembelih. Jadi kalau anaknya Sapie, yang kurus macamnya, yang baru berumur lapan tahun, yang masih rapuh tulang belulangnya, tentu jadi pipih macam upih kering. Tentu pecah kepalanya. Tentu bersembur otaknya. Tentu remuk tulang belulangnya. Dan akhir sekali tentu kojol. Dan memang berita yang diberitahu oleh Sudin, Sapie sudah mati.”Berita kematian Sapie membuatkan Maneh dan Murad hilang kewarasan buat seketika.Murad dalam keadaan terlalu sakit dan derita emosi mencapai parang yang biasa digunakan untuk berkebun.Ayah mana yang dapat ditenangkan oleh jiran tetangga.Orang kampung cuba meyakinkan Murad yang polis mengurusi kejadian malang itu.Malah Murad diingatkan bahawa dia tidak boleh bertindak sewenang-wenangnya.Apatah lagi lori-lori itu milik Ng Poh.Lori-lori ini dikhabarkan “tak ada lesen”, “tak ada cukai jalan”, dan “modelnya sudah tidak dilulus oleh Pendaftar Kereta Motor”.Pun, Murad tidak mengendahkan nasihat lantas berkejar ke tempat kejadian.Niat Murad ialah untuk menetak pemandu lori.Namun, oleh tidak kuatnya jiwa, Murad pengsan di tempat kejadian.Kemalangan ngeri itu berlaku tidak jauh dari padang golf kepunyaan estet yang mana “orang-orang besar dan berpangkat selalu datang bermain”.Berdasarkan saksi dan laporan polis, “anaknya mungkin tidak salah, kerana Sapie berjalan di tepi sewaktu lori itu merempuh. Lori itu terlampau banyak muatan, dan ikatan itu terungkai. Drebar tidak dapat mengontrol. Akhirnya terbabas dan merempuh Sapie.”Pelukisan kejadian itu amat mencekam jiwa saya yang membacanya. Saya masih berusia 16 tahun pada waktu itu.Azizi memperihalkan lagi, oleh banyak nasihat orang, Murad percaya “yang bersalah tetap dihukum” dan kelak “pengadilan akan menentukannya.”Saya juga, di usia 16 tahun, ingin percaya itu akan berlaku.Tidak sukar untuk kita menelah bahawa kejadian itu – berulang kali berlaku – kerana ada rasuah dan korupsi. Tulis Azizi lagi begini:“Murad terbayang tentang perusahaan Tauke Ng Poh. Dia tahu cara perusahaan Ng Poh, kerana dia tinggal di situ sudah bertahun-tahun. Enam biji lori kepunyaan Ng Poh semuanya tidak berlesen. Tidak ada cukai jalan. Nombor lori semua serupa. Lori itu kalau ikut undang-undang sudah tidak boleh dipakai lagi. Murad hairan, mengapa cara perusahaan itu tidak membuka mata pihak berkenaan? Sana sini lori kepunyaan Ng Poh. Bergolek, tidak ditahan. Kuli-kuli bekerja tanpa ada wang simpanan pekerja. Semua itu tidak sampai ke pengetahuan pihak berkenaan. Bukan tak ada balai polis di daerah itu. Bukan pihak polis tidak nampak lori kepunyaan Ng Poh bergolek tanpa lesen. Bukan mereka tidak tahu muatan sehari-hari lebih dari hadnya. Tapi semua itu macam tidak nampak.”Siapa Ng Poh tentu saja tidak diperikan dengan jelas dalam cerpen ini, cuma disebutkan yang Ng Poh “sering bersama orang besar, pegawai tinggi di padang golf. Sebulan sekali, sebulan dua kali mereka datang ke rumah Ng Poh.”Akan tetapi apa yang membuatkan jiwa saya yang baru berumur 16 tahun tidak kuat ialah apabila cerpen ini mengambil pusingan yang mengejutkan.Tauke Ng Poh datang mengunjungi Murad di malam hari dan menyogokkan wang berjumlah lima ratus ringgit.Pada mulanya Murad mahu kekal bersikap.Tetapi Ng Poh mengingatkan “kita selesai sama sendiri lebih senang. Kau fikir kalau dibawa ke tengah kau akan menang bicara? Jangankan itu, duit nak buat belanja tambang pun aku agak kau tak sanggup ke luar.”Saat Murad mengejutkan isterinya dari tidur dan menunjukkan wang lima ratus ringgit itu, Maneh amat bersyukur dan mengangankan untuk membesarkan dapur rumah mereka.Mendadak sedih Maneh surut. Malah kata Maneh, “Belas kasihan tauke. Sapie mati kerana ajal dah sampai. Takdir takkan boleh dielak.”Murad yang belum boleh menelan begitu sahaja, esoknya ke balai polis dan disambut ketua balai dengan kata-kata, “tak usah panjang-panjang perkara ini. Budak tu dah mati. Tak guna nak sibuk-sibuk. Saya fikir lima ratus ringgit cukup banyak sebagai hadiah kepada anak awak.”Murad tidak bertanyakan bagaimana polis tersebut mengetahui tauke memberinya lima ratus ringgit.Hari-hari kemudian, dia dapat tahu pegawai polis tersebut bermain golf dengan Taukeh Ng Poh.Cerpen “Tebusnya Lima Ratus Ringgit” ini amat mengganggu fikiran saya pada waktu itu.Ada banyak pertanyaan terapung menggigit benak saya.Ingat, usia saya 16 tahun.Perasaan saya kuat mengatakan Murad dan Maneh tak harus beralah.Dan betapa kejinya perangai Ng Poh, atau pegawai polis tersebut.Bertahun-tahun setelah membaca cerpen ini, saya sendiri menjadi seorang pengarang.Kemudian banyak kali bertemu Azizi Abdullah.Tak banyak karya sastera begini lagi.Seperti dipesan dalam prakata antologi “Hari Kemerdekaan”, cerpen begini adalah amanat pengarang lalu untuk pembinaan generasi di masa depan.Kisah-kisah ini selalu kita dengarkan, tambahan ketika musim derita ini.Sudah jadi lumrah mendengar hal rasuah, hal polis mengambil dan sogok, sudah macam fitrah orang politik menyebelahi cukong atau pendana (baca kapitalis dan pengaut keuntungan).Akan tetapi yang lebih pahit ialah di hujung semua ketidakadilan ini, orang kampung – marhaen – yang dibela beria-ia oleh kita akan memilih untuk pasrah dan menerima habuan kecil.Begitu senang mereka dibeli.Mereka, iaitu orang kampung akan kekal bodoh dan percaya sedangkan nyawa sudah diragut, tragedi menimpa, dan nestapa tidak berakhir.Oleh kerana jenis manusia seperti Maneh dan Muradlah pemimpin jahat dan kapitalis keparat dapat terus berleluasa di negara kita.Murad dan Maneh ini ada di Padang Rengas, Kinabatangan, Marang, Pagoh, Pekan, Bagan Datoh, Pasir Salak, Tumpat dan Bera.Cerpen Azizi ini berpesan betapa murahnya nyawa rakyat dan murbawan.Betapa babi dan sialnya pemimpin politik, polis korup dan kapitalis lahanat.Betul, negara ini jahanam kerana mereka.Tetapi yang lebih sakit ialah apabila negara ini jahanam kerana ada manusia seperti Murad dan Maneh yang sanggup menelan saja kematian anak mereka setelah disuguhkan wang sebanyak 500 ringgit.Terlalu murah nyawa dan jiwa raga dibeli untuk yang kayangan terus berkuasa.


Lokman Adam mohon maaf, kes saman fitnah ketua hakim syarie selesai

Kes saman Mohd Na’im Mokhtar terhadap Lokman Noor Adam hari ini selesai secara baik selepas bekas ahli Majlis Tertinggi Umno itu membuat permohonan maaf kepada ketua hakim syarie itu.Peguam Akberdin Abdul Kader yang mewakili Na’im ketika dihubungi pemberita berkata pada prosiding secara dalam talian di hadapan hakim Mahkamah Tinggi Rozana Ali Yusoff hari ini, beliau memaklumkan kepada mahkamah mengenai terma-terma dalam perintah persetujuan.“Lokman menerima maklumat salah daripada pihak ketiga dan tidak menyemaknya terlebih dahulu dengan plaintif (Na’im) sebelum menyedari maklumat yang disampaikan itu adalah salah. “Beliau (Lokman) kesal dan memohon maaf dengan apa yang terjadi serta berjanji tidak akan mengulanginya dan akan menurunkan kesemua penghantaran berunsur fitnah terhadap plaintif,” katanya dan menambah hakim Rozana merekodkan perintah persetujuan itu.Prosiding itu turut disertai Na’im serta peguam Logen Eksander Abdullah dan Norfazilah Jaafar yang mewakili Lokman.Logen Eksander ketika dihubungi juga mengesahkan perkara itu dan berkata beberapa terma dalam perintah persetujuan tidak didedahkan atas persetujuan kedua-dua pihak.Na’im, 54, memfailkan saman atas kapasiti peribadi dengan menuntut ganti rugi berjumlah RM30 juta dari Lokman berhubung dakwaan gangguan seksual terhadap beberapa wanita termasuk seorang “Datin.”Berdasarkan pernyataan tuntutan, Na’im yang juga ketua pengarah di Jabatan Kehakiman Syariah Malaysia mendakwa Lokman telah memfitnahnya dengan membuat kenyataan menerusi dua siaran langsung di Facebook “Lokman Noor Adam Official” pada 10 Januari dan 13 Januari lepas.Na’im mendakwa defendan juga memuat naik siaran langsung itu di YouTube miliknya masing-masing pada 10 dan 14 Jan selain memuat naik tiga hantaran fitnah terhadap beliau di Facebook milik defendan pada 11 dan 13 Januari lepas.Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin berkredibiliti dengan akhlak terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.


Usahawan Sabah dapat lanjutan moratorium 6 bulan lagi secara automatik

Kerajaan bersetuju untuk meneruskan moratorium pinjaman selama enam bulan lagi secara automatik kepada peniaga dan usahawan yang layak di negeri Sabah membabitkan perbelanjaan kira-kira RM482 juta, kata Mas Ermieyati Samsudin.Timbalan menteri pembangunan usahawan dan koperasi itu berkata, daripada jumlah itu RM360.68 juta membabitkan pinjaman menerusi SME Bank yang melibatkan 298 peserta manakala 13,949 merupakan peserta Tekun Nasional yang membabitkan RM89 juta.“Begitu juga Perbadanan Nasional Berhad (PNS) melibatkan 14 usahawan berjumlah RM2 juta manakala Bank Rakyat pula melibatkan 23 usahawan membabitkan jumlah RM31.6 juta.“Bagi usahawan terjejas di bawah Tekun Nasional kita beri peluang untuk memohon semula sampai November ini untuk membuat permohonan moratorium tambahan selama tiga bulan lagi. Saya harap YB di kawasan masing-masing dapat menguar-uarkan perkara ini dalam usaha membantu mereka ketika pandemik Covid-19,” katanya di Dewan Rakyat hari ini.Mohamad Alamin (BN-Kimanis) dalam sesi soalan lisan bertanya sekiranya kerajaan ada melaksanakan penangguhan moratorium kepada usahawan khususnya kepada Perusahaan Kecil Sederhana (PKS).Dalam pada itu, Mas Ermieyati memberitahu pelbagai strategi dilaksanakan sebagai langkah membantu dan mempertingkatkan daya saing usahawan PKS menerusi program pembiayaan, Perbadanan Ekonomi Digital Malaysia (MDec) yang meliputi modal permulaan dan perkembangan perniagaan untuk pembelian bahan mentah.“Begitu juga Perbadanan Nasional Berhad (PNS) melibatkan 14 usahawan berjumlah RM2 juta manakala Bank Rakyat pula melibatkan 23 usahawan membabitkan jumlah RM31.6 juta.“Sehingga September 2020, RM56.3 juta disalurkan Tekun Nasional bagi membantu 5,422 usahawan dalam Sabah dan melalui Pakej Rangsangan Prihatin PKS, 2,436 permohonan diluluskan dengan jumlah RM17.5 juta bagi negeri Sabah khusus membantu peniaga kecil.“Bagi SME Bank untuk tahun 2020 diluluskan 139 usahawan dengan jumlah RM72 juta manakala Bank Rakyat luluskan seramai 2,704 usahawan dengan jumlah RM224.6 juta dan diberikan kepada 273 usahawan bernilai RM17.7 juta bagi negeri Sabah.”


Presiden Umno positif Covid-19, 3 ahli Parlimen negatif

Menteri Wilayah Persekutuan Annuar Musa, Timbalan Yang di-Pertua Dewan Rakyat Mohd Rashid Hasnon dan Ahli Parlimen Bachok Nik Mohamad Abduh Nik Abdul Aziz masing-masing negatif Covid—19.Presiden Umno Ahmad Zahid Hamidi bagaimanapun didapati positif Covid-19 dan sedang menjalani kuarantin di rumahnya.Sumber rapat kepada Zahid yang dihubungi Bernama berkata ahli Parlimen Bagan Datuk itu dijangkiti Covid-19 kategori satu dan tidak bergejala.Dalam pada itu, Annuar dan Abduh masing-masing secara berasingan mengesahkan mereka negatif virus itu.Annuar ketika dihubungi Bernama berkata : “Saya baik dan sihat,” manakala Abduh juga dalam respons ringkas kepada Bernama berkata: “Alhamdulillah negatif”.Pegawai komunikasi strategik kepada Rashid, Muhammad Afiq Mohd Hanif berkata selain ahli Parlimen Batu Pahat itu, semua pegawainya juga didapati negatif Covid-19 selepas menjalani saringan di Parlimen pada Jumaat.Beliau berkata Rashid juga bukan kontak rapat kepada mana-mana individu yang dilaporkan positif virus itu.“Semua pegawai Timbalan Yang di-Pertua Dewan Rakyat adalah negatif selepas ujian (saringan) yang dijalankan di Parlimen dan Rashid juga negatif. Rashid ada buat ujian sendiri (di klinik swasta) tadi dan keputusannya juga negatif,” katanya.Dalam pada itu, Ketua Pengarah Kesihatan Dr Noor Hisham Abdullah berkata setakat ini, kementerian kesihatan belum menerima laporan penuh daripada ujian saringan yang dijalankan di Parlimen pada Khamis dan Jumaat di Dewan Rakyat.Terdahulu media melaporkan hasil saringan itu, sekurang-kurangnya 35 individu termasuk beberapa ahli Parlimen dikatakan positif Covid-19.Saringan Covid-19 itu dilaksanakan sebagai langkah keselamatan dan pencegahan penularan wabak menjelang Mesyuarat Khas Dewan Rakyat yang dijadual bermula Isnin ini.


Mendokumentari kematian dalam tahanan

Baru-baru ini terdapat satu tayangan filem bergenre dokumentari dengan judul “Di Luar Bayangan: Kisah Kamarulnizam” dalam talian.Kisahnya secara ringkas begini, Kamarulnizam dijatuhi hukuman penjara 14 hari kerana dikatakan tidak dapat membayar denda RM800 selepas mengaku bersalah memiliki barangan curi pada 4 Mac 2014.Setelah dijatuhi hukuman, beliau kemudian ditahan di dalam lokap balai polis Seberang Perai selama dua hari sebelum dipindahkan ke Penjara Tapah pada 6 Mac.Pun Kamarulnizam Ismail, seorang pekerja am didapati meninggal dunia pada 7 Mac 2014, dalam tahanan.Keluarganya yang sempat melihat jenazah Kamarulnizam mendapati kesan lebam di beberapa tempat dan mengesyaki sesuatu yang aneh.Ekoran dari itu ibu Kamarulnizam, Rahaya Salleh, telah memfailkan saman terhadap kerajaan pada 3 Mac 2017 menerusi peguam M Visvanathan daripada sebuah badan bukan kerajaan (NGO) bernama Edict (Eliminating Deaths and Abuse in Custody Together) dengan memohon ganti rugi bagi tanggungan, salah laku dalam jawatan awam, ganti rugi teruk, teladan dan khas.Pada tahun 2019, ketika pentadbiran kerajaan Pakatan Harapan, keluarga Kamarulnizam Ismail memenangi kes saman mereka di mahkamah tinggi terhadap 12 individu dan kerajaan kerana kematiannya di Penjara Tapah.Pesuruhjaya Kehakiman Anslem Charles Fernandis, dalam penghakimannya memutuskan kesemua defendan bertanggungjawab atas kecuaian yang mengakibatkan kematian Kamarulnizam dan keluarga arwah dibayar RM100,000 kerana penahanannya yang menyalahi undang-undang, RM50,000 bagi salah laku dalam jawatan awam, RM12,000 bagi kos perbicaraan penuh dan RM2,000 untuk perbelanjaan pengebumian.Hakim juga menyifatkan penahanan Kamarulnizam di dalam lokap adalah menyalahi undang-undang kerana berdasarkan Seksyen 282 Kanun Tatacara Jenayah, adalah mandatori, apabila terdapat perintah, bagi pegawai polis untuk bertindak dalam tempoh masa yang munasabah, untuk memindahkan mereka yang didapati bersalah ke penjara, dan bukannya selepas dua hari.Masyarakat filem kita tidak matang dan suka kisah hantu-hanti, cinta-cintu dan rindu ombak asmara menggelora.Saya tidak akan mengulas isu Kamarulnizam dalam rencana ini.Saya hanya akan menulis mengenai seni filem itu sendiri.“Di Luar Bayangan: Kisah Kamarulnizam” dengan tajaan antara lain Yayasan Goethe, Suaram dan kerajaan Jerman menampilkan abang Kamarulnizam iaitu R. Kamaruzzaman Ismail untuk bercerita mengenai apa yang terjadi.Niat penerbit iaitu Chong Lay-Lynn dan Loo Que Jin adalah untuk menyedarkan penonton (atau masyarakat) akan isu kematian dalam tahanan yang kerap dan masih berlaku.Ada satu masalah apabila aktivis hak asasi manusia mengetengahkan isu yang mereka perjuangkan di medium filem, khusus genre dokumentari.Kesimpulannya ia sering gagal.Tujuan mereka untuk menyebarluaskan dan memberi kesedaran mengenai isu tertentu sering berakhir atau jatuh di atas telinga yang tuli dan pekak.Mengapa?Kerana, aktivis hak asasi manusia tidak mahu bekerjasama dengan karyawan filem; atau mungkin karyawan filem terlalu sombong dan angkuh tidak mahu turun menampilkan isu masyarakat dalam produk mereka.Masyarakat filem kita tidak matang dan suka kisah hantu-hanti, cinta-cintu dan rindu ombak asmara menggelora.Terdapat banyak gaya dokumentari yang boleh diterokai untuk menjadikan isu yang diketengahkan meraih perhatian besar dengan lekas oleh ahli masyarakat.Sebagai contoh, jika aktivis hak asasi manusia benar-benar tidak mahu melepaskan pembikinan dokumentari kepada para karyawan yang ahli dalam seni filem, mereka seharusnya berusaha menguasai pelbagai subgenre yang terdapat di bawah payung genre dokumentari ini.Dokumentari Di Luar Bayangan: Kisah KamarulnizamBelajarlah seni, dengan seni hujah kamu berkesan.Sebagai contoh, mereka yang mahu mengerjakan isu seperti kematian dalam tahanan boleh mencuba dokumentari puitika di mana ia muncul sejak tahun 1920-an dengan memberi penekanan kepada pengalaman, imej dan memberikan penonton kepada perspektif lain.Dokumentari begini sangat berkesan untuk mencetuskan “rasa” dan membina kebenaran menerusi rasa tersebut.Oleh demikian, penonton boleh terpengaruh dengan mesej dan utusan yang dihantar.Pun untuk melakukan ini, pembikin dokumentari mesti menyediakan komposisi kreatif, jukstaposisi pelbagai imej dan versi sudut penceritaan yang sinematik.Selalunya, dokumentari akan menggunakan pendekatan ekspositori di mana ia bersifat memberi maklumat dan terlalu “straightforward” demi menjaga keutuhan informasi yang ingin dikongsi.Sayangnya stail ekspositori ini terlalu lapuk dan tidak menarik minat khalayak.Pendekatan ini sangat kering. Inilah acuan yang digunakan oleh pembikin dokumentari “Di Luar Bayangan: Kisah Kamarulnizam”.Menurut saya, aktivis hak asasi manusia mesti belajar menerokai subgenre dokumentari yang beraneka.Sebagai contoh, dokumentari observasi dengan “cinéma Vérité-style”  boleh memberikan pelbagai sudut penjelasan dengan lebih ofensif dan kadang kala intim.Dalam konteks ini bukan sahaja keluarga Kamarulnizam diketengahkan, pembikin dokumentari boleh pergi lebih berani dengan mencari lebih banyak maklumat kehidupan Kamarulnizam sehingga memahamkan kepada kita mengapa beliau dikatakan mencuri dan kemudian gagal membayar denda.Kita perlu diberi sebab dan akibat mengapa dan bagaimana arwah sehingga terjebak dan kemudian tidak mampu membayar denda tersebut.Pendekatan ini membangkitkan kesan “realness and truth”. Ia akan mendatangkan simpati dan empati yang lebih.Selain itu, aktivis hak asasi juga boleh mengemukakan pendekatan dokumentari partisipatori di mana pembikin filem ikut hadir sebagai elemen dalam filem dengan mempengaruhi aksi dan naratif. Ia semacam mencetuskan wacana dan debat mengenai isu dalam karya.Sudah tentu, gaya dokumentari paling berbekas dan canggih dewasa ini ialah dokumentari persembahan di mana ia menghadirkan isu bukan menerusi satu kes sahaja tetapi membawa mesej politik secara lebih besar.Sebagai contoh pembikin dokumentari dan aktivis hak asasi boleh bergabung tenaga lantas menyiasat mengapa kejadian kematian dalam tahanan kerap berlaku.Mereka melakukan penyelidikan dan hasilnya ibarat satu tesis, cuma tesis itu hadir dengan filem.Dokumentari begini berfungsi untuk membina kebenaran sosial menerusi dapatan politik dan sejarah.Pembikin misalnya boleh menyiasat statistik jumlah mangsa yang mati dalam lokap antara tahun 2005 hingga 2013 iaitu membabitkan 138 tahanan dengan pecahan 54 berketurunan Melayu, India (31), Cina (26), warga asing (19) dan lain-lain (8).Bermula dari situ, barulah kes Kamarulnizam diberi tumpuan dan dijelaskan bagaimana ia bukan suatu yang biasa dan harus ditangani segera dengan kesedaran.Wawancara dengan abang mangsa hanya jadi sendal untuk meyakinkan kita.Dokumentari begini juga bukan sekadar memberi maklumat asas tetapi akan pergi lebih jauh iaitu memberi solusi.Pendekatan yang dikenali sebagai “Michael Moore-style” ini pasti lebih mendapat perhatian. Moore memang seorang pakar doku yang dikenali di Anugerah Oscar.Sayang sekali isu penting sepertinya kematian dalam tahanan ini dipersiakan dengan dokumentari yang tidak sampai mesejnya dan kemudian tidak pun dipedulikan.Moga di lain kali aktivis kita akan lebih berani menguji bakat mereka, manakala pembikin filem akan lebih peka dengan apa yang berlaku dalam masyarakat.


WHO galak semua negara pantau kesan sampingan vaksin

Semua negara perlu memantau kesan sampingan apa jua jenis vaksin yang digunakan, kata jurucakap Pertubuhan Kesihatan Sedunia (WHO), lapor Agensi Berita Sputnik.Sejumlah negara Eropah menangguhkan penggunaan vaksin Covid-19 AstraZeneca sebagai langkah berjaga-jaga selepas laporan mengenai vaksin itu dikatakan memberi kesan sampingan yang teruk, termasuk darah beku.Agensi Ubat-Ubatan Eropah (EMA) berkata buat masa ini belum ada petunjuk jelas mengenai kesan negatif yang dilaporkan itu.“WHO menggalakkan semua negara untuk terus memantau teliti kesan sampingan selepas imunisasi (AEFI) apa jua vaksin yang digunakan dan melaporkan kes serius AEFI ke pangkalan data pengawasan AEFI global,” kata jurucakap itu pada Khamis.Jawatankuasa Penasihat Global WHO untuk Keselamatan Vaksin (GACVS) akan mengkaji semua laporan mengenai keselamatan vaksin.“GACVS juga akan menasihati WHO mengenai sebarang isu keselamatan atau kebimbangan baharu berkaitan vaksin Covid-19,” kata jurucakap itu.Pertubuhan Kesihatan Sedunia mengisytiharkan Covid-19 sebagai pandemik pada 11 Mac 2020.Sehingga kini, lebih 118.34 juta orang dijangkiti di seluruh dunia, dengan lebih 2.62 juta kematian, menurut Johns Hopkins University.


KDN akan usaha mudahkan proses pengambilan pekerja asing, kata menteri

Kementerian dalam negeri (KDN) berusaha untuk memudahkan proses majikan mengambil pekerja asing melalui program Rekalibrasi Tenaga Kerja yang dikendalikan oleh Jabatan Imigresen (JIM).Menterinya, Hamzah Zainudin berkata sebelum ini, majikan perlu mendapatkan kebenaran daripada kementerian sumber manusia (KSM) terlebih dahulu dan berikutan permohonan yang banyak, ia menyebabkan berlaku kelewatan.“Oleh itu, KDN telah membawa isu ini ke mesyuarat jemaah menteri memohon agar JIM diberi kuasa untuk meluluskan 70% daripada jumlah yang dipohon oleh majikan dan kelulusan penuh hanya diberi selepas disahkan oleh KSM,” katanya dalam program Ruang Bicara yang membincangkan tajuk “Aspirasi Keluarga Malaysia KDN” terbitan Bernama TV, malam tadi.Dalam pada itu, Hamzah berkata penambahbaikan program e-visa kepada 35 negara berbanding 10 negara sebelum ini telah mendapat maklum balas yang baik daripada dewan perniagaan negara-negara luar.Katanya, dengan sistem berkenaan ekspatriat dari negara terlibat boleh mendapatkan pas pelekat imigresen sebaik mendarat berbanding 30 hari sebelum ini.Mengenai projek perintis melibatkan 11 pos kawalan sempadan Pasukan Gerakan Am (PGA) di Sabah dan Sarawak yang berfungsi sebagai balai polis bermula 15 November lepas, Hamzah berkata ia mendapat maklum balas positif daripada penduduk setempat kerana mereka tidak perlu keluar jauh ke bandar untuk membuat laporan polis atau jika berlaku kelahiran dan kematian.Sementara itu, ketika ditemui selepas program ruang bicara berkenaan, Hamzah berkata KDN akan memberi lebih fokus dalam mempertingkatkan kawalan sempadan dengan menggunakan aset berteknologi tinggi selepas petunjuk prestasi utama (KPI) 100 hari pertama KDN dicapai.Beliau berkata ini bagi memastikan masalah seperti kemasukan pendatang tanpa izin, pemerdagangan orang dan membawa masuk dadah atau barangan untuk mengelak cukai dapat diatasi sebaiknya.“Ini merupakan perancangan jangka panjang KDN…lebih komprehensif yang mungkin memakan masa bukan 100 hari tetapi lima hingga tujuh tahun.“Perkhidmatan yang diberikan kepada rakyat ini adalah sesuatu yang memberi keselesaan supaya rakyat memahami bahawa KDN ada perancangan yang lebih baik pada masa hadapan,” katanya.Beliau berkata ini dilakukan bagi mengelak sebarang imej buruk atau persepsi negatif terhadap agensi-agensi di bawah KDN.


Tindakan Israel perluas penempatan jejas peluang bina semula Palestin, kata Ishtaye

Tindakan rejim Israel menjejaskan peluang membina kembali negara Palestin, termasuk peluasan penempatan rakyatnya, kata Perdana Menteri Palestin Mohammed Ishtaye pada Ahad.Realitinya keadaan semakin merosot, dan penyelesaian dua negara tidak akan dicapai melalui rundingan “kerana kerajaan Israel enggan berunding,” kata Ishtaye ketika mengadakan pertemuan dengan Menteri Luar Singapura Vivian Balakrishnan di Ramallah, menurut kenyataan rasmi.Perdana Menteri Israel Naftali Bennett sebelum ini mengumumkan kerajaannya tidak akan mengadakan sebarang perbincangan dengan Presiden Palestin Mahmoud Abbas, pihak berkuasa Palestin atau pegawainya, lapor Xinhua.Rundingan damai antara Israel dan Palestin, yang ditaja Amerika Syarikat selama sembilan bulan, terhenti pada 2014 berikutan perbezaan ketara berhubung isu membabitkan penempatan Yahudi dan pengiktirafan negara Palestin.


Mengapa Mahathir kalah di Langkawi?

Balqis Dzulkefly menceritakan kembali pengalamannya membuang undi bagi Parlimen Langkawi pada Pilihan Raya Umum ke-15 (PRU15) lalu dengan menyifatkan ianya sebagai “separuh teruja” kerana perlu membuat keputusan yang berbeza dengan apa yang dihajatinya selama ini.
Sejak kecil, Balqis amat menyanjung tinggi keperibadian dan kepimpinan Dr Mahathir Mohamad yang dua kali menjadi perdana menteri dan banyak berjasa kepada Pulau Langkawi.
Hasratnya jika sudah mempunyai kuasa untuk memilih, sudah pasti undinya untuk pemimpin itu.
Bagaimanapun, sebaliknya berlaku.
Undi Balqis pada November lalu tidak berpihak kepada Mahathir dan dia juga menyaksikan kekalahan teruk idolanya apabila hanya memperoleh 4,566 undi, sekaligus hilang deposit.
Pelajar kejururawatan berusia 19 tahun itu mahu melihat negarawan tersebut tidak lagi terlibat dengan politik.
Katanya, ini bagi memberi ruang beliau berehat dan fokus kepada kesihatan diri di usia 97 tahun.
Meskipun begitu, Balqis menegaskan dirinya tidak pernah mempersoal kebolehan dan kemampuan Mahathir yang masih kuat dan cerdas fikiran di usia tersebut.
“Saya dan kawan-kawan banyak berbual dengan Dr Mahathir sebelum keluar mengundi. Sebenarnya, kami kesian jika dia menang kerana banyak kerja yang dia perlu buat.
“Contohnya pergi Parlimen, hadir mesyuarat dan datang majlis di banyak tempat. Dia lebih tua daripada datuk dan nenek kami di kampung. Lebih baik Dr Mahathir berehat,” katanya kepada MalaysiaNow.
Menurut Balqis lagi, dia dan rakan-rakan sebaya yang juga pengundi muda dan kali pertama di Langkawi tidak berasa ragu untuk memilih mana-mana calon yang rapat dengan Mahathir sebagai pengganti di PRU15 lalu.
“Kalau anak-anak Dr Mahathir yang lain bertanding mungkin kami akan undi, tapi tiada.
“Jadi, saya pilih calon PN (Perikatan Nasional) kerana fikir jika PN menang, Muhyiddin Yassin akan jadi perdana menteri. Tambah pula calon PN lebih muda dan dikenali banyak orang.”
Pada PRU15, selain hilang deposit, Mahathir hanya mampu berada di tempat keempat dalam pertarungan lima penjuru.
Dengan kekalahan mengejut itu, kerusi berkenaan dirampas oleh Mohd Suhaimi Abdullah dari PN yang mendapat majoriti 13,518 undi.
Mengulas lanjut, Balqis menegaskan dia sama sekali tidak pernah melupakan jasa dan khidmat bekas perdana menteri itu terhadap negara khususnya kepada Langkawi sendiri.
Katanya, melihat tokoh kegemarannya santai di rumah sambil membaca buku lebih menggembirakan berbanding melihatnya bekerja keras di pejabat selepas memenangi pilihan raya.
“Setiap kali balik rumah di Langkawi, saya selalu teringatkan kemewahan dan kepesatan pembangunan di pulau ini.
“Saya membesar melihat pelancong-pelancong luar negara dan mat salih datang ke tempat tinggal saya, saya bangga dengan usahanya selama ini. Tetapi, maaf. Saya undi orang lain. Rehatlah.”
Sehingga kini, Pulau Langkawi menjadi sinonim dengan ahli politik veteran itu.
Semasa berkhidmat sebagai perdana menteri buat kali pertama, Mahathir berjaya menarik ramai pelabur ke pulau itu dan menjadikannya salah satu destinasi pelancongan antarabangsa yang terkemuka.
Sebelum mengumumkan pencalonannya bagi PRU15, Mahathir dilaporkan berkata pilihan raya itu adalah pertandingan terakhir buat dirinya.
"Saya tidak akan hadir untuk PRU16."
Anaknya, Mukhriz Mahathir  juga mengalami nasib yang sama.
Bekas menteri besar Kedah itu kehilangan kerusi Parlimen Jerlun, tempat dia berkhidmat sejak 2018, selepas PN memenangi kerusi tersebut dengan majoriti 20,456 undi.
Cukuplah, sudah tidak relevan?
Sementara menyaksikan Parlimen tergantung selepas PRU15, ramai penganalisis politik tampil menyatakan kekalahan beberapa tokoh politik di kerusi yang menjadi “kubu” kerjaya politik masing-masing sebagai satu petanda atau mesej daripada pengundi.
Ada yang berhujah, kekalahan tersebut menandakan mereka tidak relevan di Parlimen itu bermaksud mereka tidak layak bertanding di kawasan itu.
Selain, Mahathir dan anak lelakinya, seterunya Tengku Razaleigh Hamzah juga menyaksikan penguasaan selama 48 tahun sebagai ahli Parlimen Gua Musang berakhir. Beliau kalah tipis kepada calon PN Mohd Azizi Abu Naim.
Dalam pada itu, seorang pengundi muda di Parlimen Langkawi tanpa teragak-agak mengatakan Mahathir sepatutnya ditolak pengundi sejak PRU14 pada tahun 2018 lalu.
Mohamad Adam Zakari, 23 tahun berkata fungsi Mahathir sebagai ahli politik tidak lagi relevan memandangkan beliau bukan lagi “king maker” kepada senario politik negara terutamanya selepas peletakan jawatan perdana menteri pada 2020.
“Beliau sama sekali tidak boleh hairan dan sedih. Pilihan raya dan buang undi bukan soal menjaga perasaan ahli politik.
“Malah beliau mungkin tidak akan kecewa dan sedih sekiranya terus berdiam diri daripada bertanding pada 2018 lalu,” kata pelajar undang-undang itu kepada MalaysiaNow.
Beliau merujuk kepada kenyataan Mahathir baru-baru ini yang terkilan dan sedih selepas ditolak pengundi Langkawi pada PRU15 lalu.
Bagaimanapun, kata Adam, sebagai pengundi muda mereka mahukan sesuatu yang baru dah segar.
Bukan lagi bergantung di sebalik nama “jasa” dan “budi” seseorang.
Katanya, cara tersebut bukan satu strategi yang bijak untuk membina pembangunan sesebuah kawasan Parlimen, negeri atau negara.
Ini kerana, sudah menjadi lumrah politik di seluruh dunia apabila seseorang turun dari kuasa maka ianya diambil alih seseorang yang baru.
Atas sebab itu, katanya, zaman dan era kegemilangan Mahathir sudah berakhir dan beliau perlu memberi laluan kepada mana-mana individu yang dipilih pengundi melalui proses yang tepat dan adil di sisi undang-undang.
Selain itu, tambah Adam, Mahathir tidak boleh lagi menggunakan faktor “ultra Melayu” untuk meraih sokongan terhadap parti barunya, Pejuang.
Anak muda itu berpandangan, faktor tersebut sudah lenyap dan tidak terguna pakai lagi kerana bukan sahaja Mahathir tidak mendapat sokongan majoriti orang Melayu, bahkan gagal mendapat sokongan daripada pengundi di Langkawi
“Berehatlah Dr Mahathir, semoga baik-baik sahaja,” katanya.